Премьер-министр урынбаҫарының эш сәфәре - Башкирские новости\nПремьер-министр урынбаҫарының эш сәфәре\nСибай ҡалаһына эш сәфәре менән Башҡортостан Республикаһы Хөкүмәтенең Премьер-министры урынбаҫары Владимир Александрович Нагорный килде. Премьер-министр урынбаҫарының беҙҙең ҡалаға килеүенең төп маҡсаты—шәхси һорауҙар буйынса граждандарҙы ҡабул итеү булһа ла, ул төбәк менән танышыуҙы төҙөлөш, торлаҡ-коммуналь хужалыҡ объекттарын, транспорт инфраструктураһын ҡарауҙан башланы. Владимир Александровичты Сибай ҡалаһы ҡала округы хакимиәте башлығы Хәлит Хәмзә улы Сөләймәнов оҙатып йөрөнө.\nВ.А.Нагорный Үҙәк майҙандағы төҙөлөштө, Индустриаль шоссе урамында ҡалҡып сыҡҡан социаль торлаҡтарҙы, мәҙрәсәне, Куйбышев урамындағы яңы йорттарҙы ситтән генә ҡарап үтһә, Таусылар проспектындағы 8/3-сө йортҡа айырым туҡталды. Хатта 4-се ҡатта йәшәүсе 16-сы фатир хужаһы ҡунаҡтарҙы өйөнә индереп, бөтә уңайлыҡтарын күрһәтеп, заманса торлаҡ төҙөп биргәндәре өсөн етәкселәргә рәхмәт тә әйтте.\nБүләков урамы башында төҙөлөп ятҡан ун ҡатлы йортҡа уҙған йылдың ноябрендә нигеҙ һалынған. Йыл аҙағында сафҡа инәсәк торлаҡ янында балалар һәм спорт майҙансыҡтары ла хасил буласаҡ.\nВладимир Александрович Балалар художество мәктәбе төҙөлөшөндә ҡулланылған материалдарҙың сифаты, етештереүселәре менән ҡыҙыҡһынды. Был өлкәлә белгес булараҡ, етешһеҙлектәрҙе лә, яҡшы яҡтарҙы ла шунда уҡ күрҙе.\nАлтын ҡасабаһында ҡалҡып сыҡҡан 115 урынлыҡ балалар баҡсаһында әлеге көндә биҙәү эштәре бара. Бинаға күптән йылылыҡ бирелгән, канализация, һыу ҙа үткән. Төҙөүселәр балалар баҡсаһын май айында сафҡа индерергә тырыша. «Строймеханизация» йәмғиәтенең генераль директоры урынбаҫары Н.И.Бирюков яңы объектты күрһәтеп сыҡҡандан һуң, Владимир Александровичҡа Сибайҙа базальт заводын төҙөүҙә булышлыҡ итеүҙе һорап хат тапшырҙы.\nҠала тураһында хәбәрҙар булғас, Владимир Нагорный төп эшенә—шәхси һорауҙар буйынса кешеләрҙе ҡабул итеүгә күсте. Уға был көндө 16 кеше мөрәжәғәт итте.\nПремьер-министр ҡайһы бер үтенестәрҙе шунда уҡ хәл итте, ҡатмарлыраҡтарын контролгә алды.\nОпубликовано: 19.03.15 14:19 | Печать


Пәйғәмбәребеҙ ауырыуҙар хаҡында | Әбйәлил - Абзелил\nӘбйәлил - Абзелил > Сәләмәт булығыҙ > Пәйғәмбәребеҙ ауырыуҙар хаҡында\n« Вәғәҙ һөйләү тәртибе\nМечеть деревни Таштимерово »\nМосолман — мосолмандың көҙгөһө, мосолмандың — ҡәрҙәше, уға ул — терәк. Кәрәк-ярағын табырға ярҙам- итә, үҙе юғында мал-мөлкәтең һаҡлап тота. Уға ҡарата хыянатҡа бармай. «Зәғифтәргә һәм фәҡирҙәргә иғтибарлы булығыҙ. Сөнки шундайҙарҙың булып ҡына тороуы сәбәпле Аллаһ һеҙгә ярҙам итә, рәхмәтенән ташламай ”. ”Әгәр ҙә бөкөрөһө сығып бөткән ҡарттар, әсә күкрәгенән айырылмаған сабыйҙар, болондарҙа үлән уртлап йөрөгән көтөү-көтөү малдар булмаһа, әҙәм башынан йөрөргә генә торған бәләләрҙә бөтмәҫ ине” — тигән ул.\n”Хәрәмдәрҙән Һаҡлан — ғибәҙәтең тулы камиллыҡта булыр; Аллаһ биргәндәргә риза бул (кеше хаҡына инергә тырышып, — артығын эҙләп йөрөмә; ҡулымда бар ваҡытта сумырып ҡалайым тип тә уйлама) — һинән бай кеше булмаҫ; күршеңә ҡарата яҡшы бул — иманы камил мөьминдәрҙәң булырһың; үҙең өсөн нәмә теләр булһаң, башҡаларға ла шуны телә — мосолмандарҙың иң яҡшыһы булырһың; Күп көлмә — күп көлөү күңелде ҡатыра”, тигән ул. Пәйғәмбәребеҙ әйткән: ”Эй, Аллаһ ҡолдары! Ауырыуҙарығыҙҙы дауалағыҙ, Аллаһы Тәғәлә һәр ауырыуҙы дарыуы менән бергә бар итте, бары тик ҡартлыҡҡа ғына дауа юҡ’’, — тигән.\n- Дауалау Аллаһы Тәғәләнең тәҡдирен үҙгәртәм әллә?- тиҙәр сәхәбәләр.\n- Дауаланыу, сихәт табыу — үҙе үк Аллаһы Тәғәләнең тәҡдире, — ти пәйғәмбәр, ғәлләйһис-сәләм.\nКүп кешеләр бөгөн ауырыуҙарҙы үҙҙәре эҙләп йөрөй, үҙҙәре таба, үҙ ғәйебе менән ауырыуға һабыша. Донъялағы бөтә ауырыуҙар бөгөн — Аллаһы Тәғәләнең тыйғандарынан тыйыла белмәү сәбәпле, килгән ауырыуҙар.\nДарыу тигәндәренең дә хатта күбеһе бөгөн байып ҡалыу өсөн генә эшләнә.\nӘле теге заманда уҡ пәйғәмбәребеҙ өйрәткән:»Биш нәмә килмәҫтән элек биш-нәмәңде ғанимәт (байлыҡ, бәхет, уңыш) тип бел, тигән.\nУлар — үлемеңдән алда — йәшәүеңде; ауырып киткәнсе — сәләмәт сағыңды, эштән башың сыҡмаҫтан алда — буш ваҡыттарыңды, ҡартлыҡ килерҙән алда — йәшлегеңде, фәҡирлеккә төшөү ихтималынан алда — барлы ваҡыттарыңдың ҡәҙерен белеү”.\nБына шуны белмәүҙәре сәбәпле күп кешеләр — матди һәм мәғәнәүи бәхеттең нимә булыуын аңламай юҡ-бар артынан ҡыуып ғүмерен заяға үткәрә. Аллаһы Тәғәлә тәүфиҡ биргән кеше аҙ ғына ғүмерҙән дә күп нәмә алып, үҙенә лә, үҙенән һуң йәшәйәсәктәр ҙә файҙаланып ҡына торорлоҡ хәйерле эштәр эшләргә өлгөрөп ҡала.\nУндай кешеләр йәшәгән йылдарында уҡ яҡшы ниәт, сәләмәт күңел, изге — ғәмәлдәрҙе үҙенә юлдаш итеп һайлай белә.\n”Раббыңдан, — тигән пәйғәмбәр, ғәләйһис-сәләм, тән сәләмәтлеге менән күңел сәләмәтлеген Һорап ҡына тор”.\nАуырыуҙарҙы дауалау табиптар һәм дарыуҙар менән генә сикләнмәй, ауырыу кешенең иң элек рухын дауаларға кәрәк.\nКешенең рухын, йәнен, тимәк, бөтә -булмышын паклап ҡына тороу юлдарының иң камилы тәрбиә һәм тәрбиәсенең дә тәрбиәле булыуы. Тәрбиәнең иң оло дәреслеге — Ҡөрьән.\n”Ҡөрьән аяттарын уҡы һәм уҡығанды ҡабатлап ҡына тор, — тип өйрәтә ул, — Намаҙ уҡы. Кешене ул донъя керенән, аҙғынлыҡтан тыя. Аллаһты зекер итеп кенә, тороуҙың файҙаһы бик ҙур. Һеҙҙең нимә эшләп йөрөгәндәрҙе ул күреп кенә тора”. "Ғәнҡәбүт”, «Үрмәксе” сүрәһе, 45-нсе аят.\nКүңелдең пак, малдың, кейемдең, ризыҡтың хәләл, эштәрҙең игелекле булыуын һөйә дин. Сәфәрҙәрҙә йөрөгәндә лә пакланьп ҡына торорға бойора.\nАуырыуҙар эргәһенә барған ваҡыттарында пәйғәмбәр, ғәләйһис-сәләм, уның күкрәгенә йә булмаһа маңлайына ҡулын ҡуйып, Аллаһтан ауырыуҙың хәлен еңеләйтергә ярҙам итеүен үтенеп доға ҡыла торған була.\n»Бөтәһе лә яҡшы. Аллаһ теләге менән һин дә һауығыу табырһың”, -тип йыуата.\nХәйбәрҙә ваҡытында йәһүд ҡатындарынан берәү Пәйғәмбәребеҙгә ағыу һалып бешерелгән һарыҡ ите килтерә. ”Был нәмә?” — ти пәйғәмбәр. ”Бүләк” — ти ҡатын. Пәйғмбәребеҙ менән уның сәхәбәләре һарыҡ итен ашай башлай. Шул ваҡыт пәйғәмбәребеҙ үҙе лә ашауҙан туҡталып ҡала, "Туҡтағыҙ!” — тип башҡаларҙы ла туҡтата. ”Был һарыҡты һин ағыулап килтергәнһең”- ти пәйғәмбәр ҡатынға ҡарап. ”Был хаҡта һиңә кем әйтте?” — ти ҡатын. "Бына был һөйәк!”- ти пәйғәмбәр ҡулындағы һөйәккә күрһәтеп ”Эйе, ағыуланым”, — ти ҡатын. ”Ә ниңә?” "Белер өсөн. Әгәр ҙә һиң ялған пәйғәмбәр булһаң, кешеләр һинән ҡотолоу табыр; әгәр ҙә һин ысын пәйғәмбәр булһаң, иттең зыяны теймәҫ, — тип уйланым”, — ти ҡатын.\nАшауҙан туҡталып ҡалған пәйғәмбәребеҙ һәм сәхәбәләр арҡаһынан, Аллаһ илсеһенең үҙенең тәҡдиме менән, өс тапҡыр ҡан алалар. Шулай ҙа сәхәбәләрҙән ҡайһы берәүҙәр шифа таба аламай үлеп ҡала.\nБыл ваҡиғанан һуң өс йыл үткәс, пәйғәмбәребеҙҙең дә ауырыуы көсәйә. "Үлемем яҡынайып килгән был көндәрҙә мин ағыулы ит ашауҙың эҙҙәрен тойоп торам”, — тигән ул.\nҒалимдар өйрәткән: ”Аллаһ ихтыярындағы үҙенә тейешле бөтә әжер-сауаптарҙы үҙе алып ҡалһын тип, Аллаһ Үҙе маңлайына яҙып ҡуйған тәҡдире бойомға аша һәм пәйғәмбәребеҙ тәнендә ҡалған ағыу яңынан көсәйеп, ул шәһидтәр үлеме менән үлә”, — тигән.\nПәйғәмбәребеҙ йәшәгән йылдарҙа берәү яраланып, тамырҙарында ҡан ойошоп ҡала. Шул ваҡыт пәйғәмбәребеҙ бәнү Әмр ҡаүеменән булған ике кешене саҡырып ала:\n”Һеҙҙең арағыҙҙан ҡайнығыҙҙың тыйб ғилеменән хәбәре бар? — ти. ”Ә һуң дарыу ҡулланырға мөмкинме?” — ти ғәрәптәрҙең береһе. ”Ауырыуҙарҙы яралтып бар иткән зат уларҙы дауалау юлдарын да яралтып бар иткән”, — ти пәйғәмбәр.\nБыл хәҙискә ҡарағанда тормоштоң, төрлө даирәләрендә белгестәргә, үҙ эшендә оҫта булған кешеләргә, дини мәсьәләләргә килгәндә инде дин ғалимдарына, остаздарға мөрәжәғәт итергә кәрәклеге көн кеүек асыҡ.\nҒалимдарҙан ҡайһы берәүҙәрҙең фекеренә, ҡарағанда бәндәләрҙең ерҙәге эштәре, шул иҫәптән ауырыуҙар һәм уларҙы дауалау өсөн дә яуаплы итеп Аллаһ үҙенең фәрештәләрен ебәрә. Әсә ҡарынында яралғы сағынан башлап улар ғүмер буйы бәндәләргә күҙ-ҡолаҡ булып йөрөй.\nДарыуҙарҙың икенселәре ямғыр һыуҙары менәй төшә, ямғыр. Һыуҙары үҫемлектәрҙең үҫеп китеүенә сәбәп була. Тау-таштарҙан ағып төшкән төрлө минералдар, баҫыу киңлектәрен тултырып үҫкәп ашлыҡтар, емеш-еләктәр, сәскәләр, шишмә һыуҙары — бөтәһе лә шифалы дарыуҙар сығанағына әйләнә, — тиҙәр.\nАллаһтың беҙ үҙ ҡолдарын гонаһтар менән һынап ҡына тороуын беләбеҙ. Гонаһтарҙан ҡотолоу юлы тәүбә. Ауырыуҙар менән дә бәндәләрҙе һынай ҡына тора Ул.\nАуырыуҙарҙан һауығыу юлы — дауалана һәм дауалай белеү.\nБында бик ҙур хикмәт бар.\nПәйғәмбәребеҙ өйрәткән: Үҙ һөнәрендә оҫталығы Һәм ғилеме етешмәгән көйө ауырыуҙарҙы дауалап йөрөгән кеше Ҡиәмәт көнөндә бының өсөн дә яуап бирәсәк”, — тигән. Сөнки улар ҙа ғәмәл дәфтәренә яҙылып бара.\nШуның өсөн ғәмәл булған ерҙә, әлбиттә, имандың да ҡатнашы булырға тейеш. Иманлы кеше дарыуҙарҙан да, Ҡөрьән аяттарынан да ҡеүәт таба.\nХәҙистәрҙә әйтелә: ” Йәһүдтәр сихыр менән сырхау ебәргәндә пәйғәмбәребеҙҙең баш осонда бер, аяҡ осонда икенсе фәрештә ултырған була”. ”Уның менән нимә булды?”- ти береһе. ”Сихыр шауҡымы ҡағылды”, — ти икенсеһе. ”Был сихыр уға ҡайҙан килде?” — ти береһе. Фәлән-фәлән йәһүдтән”, — ти икенсеһе. ’’Ябраил, ғәләйһис-сәләм, килде лә:\n”Эй, Мөхәммәд! Һин ауырыуҙарҙан зарланаһыңмы?” — тине. ”Эйе”, — тине пәйғәмбәр.\n”Бисмилләһир-рахмәәнир-рахим! Үҙеңә килеү ихтималы булған төрлө ауырыуҙарҙан, ямаң күҙҙәрҙән һәм ямаң рухтар зарарынан, көнсөлдәрҙең көнсөллөгөнән, күҙ тейеүҙәрҙәң ҡурсалап ҡына тороуын теләп, Аллаһы Тәғәләгә доға ҡылам. Иншаъ Аллаһ, Ул һиңә шифаһын бирер”, — ти.\nАяттарҙа ла бит әйтелә: ” Ҡөрьәндә Беҙ иманлы бәндәләребеҙ өсөн шифалы дауа һәм үҙебеҙҙең рәхмәтебеҙ булырҙай хикмәттәрҙе генә индерәбеҙ. Иманһыҙҙар өсөн улар, юғалтыуҙарҙы ғына арттыра”.\n”Үҙ рәхмәтенән башҡа Аллаһтың Һиңә биргән бәрәкәттәре лә күптән күп”. “Әл-Исра”,”Төндәге күсереү” сүрәһе, 82,87 — нсе аяттар.\n”Бер ваҡыт мин, ауырып киттем, — тип һөйләр булған Сәғид ибн Әбү Ваҡҡас, — Хәлемде белергә тип пәйғәмбәребеҙ килде. Ҡулын күкрәгемә ҡуйып, уңың һалҡынлығын тоя башлағансы тотоп торҙо. "Йөрәгеңдән зарланаһыңмы?” — Ҫәҡиф ҡаүеменән булған табиб Әл- Харис ибн Ҡаләдәгә барып ҡара. Дауалау юлдарын ул яҡшы белә. Мәҙинәлә үҫкәндәрен һайлап ете хөрмә емеше алһын да, уларҙы төштәре менән бергә ыуалап һиңә бирһен”, — ти. Хөрмә емешенең яңы ғына йыйып алынғанын да, киптерелгән емештең йөрәк ауырыуҙарын дауалау өсөн шифалы булыуы ғәрәптәргә билдәле була.\nДауалау өсөн хөрмәнең етеһен һайлап алыу — сер. Уны Аллаһы Сүбехәнә үә Тәғәлә менән пәйғәмбәр үҙе генә белә.\nШул уҡ Әбү Ваҡҡастан риүәйәт булып ҡалған тағы ла бер хәҙистә уның: Иртәләрҙә Мәҙинәлә үҫкән ете хөрмә емеше ашап ғәҙәтләнгән кешегә ағыу ҙа, сихыр ҙа зыян итә алмаҫ”, — тигән һүҙҙәре килтерелә.\nБер һүҙ менән әйткәндә, хөрмә емеше тәнгә эҫелек һәм көс бирһә, ҡыяр иһә кәрәк ваҡытта тәндә һалҡынлыҡ булдырырға ярҙам итә.\n”Мин үтә лә сибек инем, кешеләр миңә тулыланыуға ярҙам итерлек берәр нәмә табырға кәңәш бирҙе, — тип һөйләр булған Ғәйшә рази Алла ғәнһә, — Хөрмә менән ҡыярҙы ҡушып ашай башлағас ҡына миңә шундай мөмкинлек тыуҙы”.\nӘлбиттә, һәр төбәктең тәбиғәте төрлө булған кеүек, төрлө төбәктә йәшәгәндәрҙең тәне лә шул шарттарға, шунда үҫкән емеш-еләккә, ризыҡтарға күнегеп бөткән була. Тимәк, ризыҡтың да, емештең дә бер яҡта йәшәгәндәр өсөн шифаһы, икенсе яҡтағылар өсөн зыянлы булыуы бар. Үҙ ҡәрҙәшенә пәйғәмбәребеҙ ҙә бит бер ҙә юҡҡа ғына табибҡа барырға бойормай.\nКеше бит ул ғәҙәттә пәйғәмбәрҙәр һүҙенә ҡолаҡ һала, әммә тирә-йүндә даны таралған табибтар һүҙенә нығыраҡ ышанып бара.\nПәйғәмбәребеҙ биргән кәңәштең рухи һәм матди яҡтан да, мәғәнәүи яҡтан да әһәмиәте бына шунда.\nКөндәлек тормошта пәйғәмбәребеҙ яңы ғына өлгөрөп еткән хөрмә емешен оҙон-оҙон сортлы ҡыяр менән ҡушып ашарға яратҡан. Һәр емештең файҙа менән бергә зарарлы яҡтары ла була, тиҙ боҙолоусан хөрмә емешенең һыуһауға, тештәрҙе, ҡанды боҙоп, баш өйәнәгенә сәбәп булыуын, иҫәпҡә алып, ул емештең был етешһеҙлектәрен ҡыяр ярҙамында юҡҡа сығарған.\nҠыяр орлоҡтарын онтап һәм иләп, ғәрәптәр теш таҙартыу һәм уны ағартыу өсөн паста әҙерләгәңдәр. Онталған ҡыяр орлоғон пәйғәмбәребеҙ йөҙөм емеше менән бергә ҡатнаштырып, бинт рәүешеңдә ҡуланған, бындай, бинтты ҡоторған эт тешләгән урынға ябыу бик файҙалы, тип өйрәткән.\n”Һәр ауырыуҙың үҙенә генә хас, дарыуы була. Сырхауына ҡарап уңы ҡуллана ла белһәң, Аллаһ рәхмәте менән уның шифаһын да табырһың тигән пәйғәмбәр, ғәләйһис-сәләм.\nАуырыуҙар эргәһенә барғанда беҙҙә был яҡтар өсөн бөтөнләй ят булған емеш-еләк алып барыу ғәҙәте бар.\n” Аллаһ, — тип өйрәткән, ул, — Бер үк ваҡытта сиренә дауа булырлыҡ дарыуҙарын да булдырмай тороп бер ниндәй ауырыу бирмәгән”. Ризыҡ менән дә шулай.\nҺәр кемдең үҙе, үҙ халҡы өсөн күнегелгән ризығы булған- кеүек, үҙенә генә шифа бирер дарыуҙары ла була.\nТабибтың ауырыуға дарыуҙар биргәндә хаталаныуы зыянлы булған кеүек, уны төрлө ризыҡ менән күмеп ташлауҙың да файҙаһы юҡтыр.\n”Диета, — тигән ғәрәп табибы Әл-Харис ибн Ҡатада, — дауалауҙың иң яҡшы юлы. Сөнки ауырыуҙар йыйылып ҡына торған урын — бәндәнең ашҡаҙаны”. Шуға ла бәндә ауырыған ваҡытта ла уны үҙе ашап күнеккән ризыҡтан айырыу дөрөҫ түгел. Дин дәрестәре биргән был кәңәштәр Аллаһтан индерелгән аяттарҙағы хөкөмдәр менән ауаздаш. Тимәк, улар бер ниндәй шик-шөбһәгә урын ҡалдырмай ҡабул ителергә, ҡабул итеү өсөн бәндә күңелендә ныҡлы ышаныс һәм иман да булырға тейеш.\nБәндә күңелендәге иман, инаныуҙар күп төрлө ауырыуҙарҙы еңеп сығыу өсөн көс биреүен дә беҙ беләбеҙ. Инаныу булмаһа әллә ниндәй дарыуҙарҙың да файҙаһы булмаҫҡа мөмкин.\nШуға ла изге Ҡөрьән үҙе үк — бәндә өсөн шифалы дауа сығанағы, тип өйрәткән беҙҙең бабайҙар. Күңелде ул төрлө боҙоҡлоҡтан ҡотҡара, тән сәләмәтлегенә, донъялар именлегенә зыян килтереү ихтималы булған-бөтә нәмәнән ҡурсалап тора.\n”Яҡшы һүҙ — йән аҙығы”, — тигәндәр бабайҙар. "Ауырыуҙарҙың хәлен белергә барһағыҙ, АллаҺ ризалығы өсөн тип яҡшы Һүҙҙәр һөйләгеҙ. Бындай һүҙҙәр уның күңеленә тынғылыҡ бирә”, — тигән пәйғәмбәр, ғәләйһис-сәләм, — Уларҙың борсолоуҙарын юҡҡа сығара, ауырыуҙарға ҡаршы торор өсөн көсөн арттыра”.\nҠөрьән өйрәтә: «Ҡоро ерҙә һәм диңгеҙҙәрҙә булып ҡына торған бәләләр үҙ ҡулдары менән эшләп кенә торған насарлыҡтарының бер өлөшөн генә булһа ла күреп өлгөрһөн тип бәндәләргә яза булараҡ бирелә, шуны аңлап улар, бәлки, хаҡ юлға ҡайтыр”, — ти. ”Рум” сүрәһе, 41-се аят.\nКешелек һәм кешеләр насарлыҡҡа, гонаһтарға үҙҙәре бирелеп кенә торор булһа, уңың туҡланыр ризығында, һулар — һауаһында, эсер — һыуында һәм... күңелендә лә төрлө -ауырыуҙар тыуып һәм ишәйеп кенә тора башлай.\n- Аллаһы Тәғәлә беҙҙе күренеп һәм күренмәй генә килгән ана шундай әллә күпме ауырыуҙар сәбәбенән һаҡлап ҡына тора, һаҡланырға көс биреп яралтҡан, — тип өйрәтә дин.\nӘгәр ҙә бәндә яралтылмыш хәлендәге ошо сифаттарына зарар килтерә башлаһа ауырыуҙар ҙа уның үҙен дә йыға һуғырға ғына тора. Йығылып тора алмағандар, ятып ҡалғандар ҙа бөгөн аҙ түгел.\nСәхәбәләрҙән Әбү Өмәмә атлы берәү бынан мең йыл ярым самаһы элек үк себендәргә оҡшап кешеләрҙе бәләләр уратып алыуы, фәрештәләрҙең уларҙы ҡыуып ҡына тороуы тураһында ишеткәс: ”Әгәр ҙә был бәләләр күренеп килһә, һеҙ уларҙы ауыҙҙарын асып, ҡанаттарын йәйеп Һеҙгә ташланырға ғына торғанын күрер инегеҙ.\nБыл ауырыуҙарҙан, был бәләләрҙән ҡотолоп ҡалыу өсөн шифалы дарыуҙар эшләнә. Аллаһы Тәғәлә үләндәргә лә шифалы сифаттар биргән, ти. Дине Һәм иманы булмаған кеше генә быға иғтибар итмәй. Ауыҙҙарын асып ҡанаттарын йәйеп килгән ҡот осҡос бәләләргә ҡаршы ҡолас йәйеп үҙе йүгереп бара һәм... барған юлын-да ятып та ҡала. Улар күп. Тереләр үҙҙәре генә үлемдең сәбәбен аңлауҙан алыҫ.\nБәндәләр ғәҙәттә тәндәге ауырыуҙарға ғына иғтибар итеүсән. Ә бит ауырыуҙар улар тән менән генә сикләнеп ҡалмай, бөтә булмышына үтеп инә лә, тән зәғифлегенән рухи зәғифлеккә әйләнеп, кешенең әҙәбенә, тәртибенә, доньяға ҡарашына үлемесле эҙен һалып үтә.\nИзгелек яуызлыҡ менән алмашына, аманат хыянат аҫтына күмелеп ҡала, хаҡлыҡ тигәнебеҙ ялғанға әйләнеп китә, әҙәмлек тигәнебеҙ әшәкелеккә әйләнә. Быны бар тип тә белмәй бәндә үҙенә бәлә килеп еткәнгә тиклем ай-вайына ҡарамай мин генәмен тип- йәшәй бирә.\nКәсептең, сауҙаның, етәкселектең, хатта табибтың да төп маҡсаты — алдашыу, кеше хаҡына инеү, ҡан ҡойоу йән ҡыйыу иҫәбенә байыу тураһында ҡайғыртыуға әйләнә башлай.\nЭсер һыуҙарыбыҙ, йыйыр ризығыбыҙ, һулар һауабыҙ — бөтәһе лә, бер тин тормаҫ химикатҡа әйләнеп бара.\nӨмәүиҙәр заманынан ҡалған келәттәрҙә кешеләр бер ваҡыт -бөртөктәре хөрмә емеше төшө дәүмәл бойҙай тултырылған бер төйөнсөк табып ала.\nБыл орлоҡ араһында: ” Белегеҙ: бәндәләрҙе ғәҙеллек ташлап -китмәгән дәүерҙәрҙә бойҙай орлоғо бына шундай ине”, — тип яҙылған ҡағыҙ ҙа була унда.\nДин өйрәтә: бәндәләр кисергән бәлә һәм сирҙәрҙең күбеһе беҙгә тиклем йәшәгән халыҡтар өлөшөнә төшкән ғазап һәм яфаларҙың ҡайтауаҙы булып ҡала, ти.\nБеҙгә лә бөгөн тыуыр быуындарға; „Беҙҙең дәүерҙә ит, һөт, май бына шулай көтөү-көтөү булып болонда йөрөгән малдарҙан алына, икмәк игендән тартылған ондан бешерелә, дарыуҙарҙың тәнгә шифаһы була ине”, — тип яҙып ҡалдырырға тура килмәгәйе.\nБының өсөн бөтәбеҙгә лә иман кәрәк. Имандың да тиҫбе урыныңа автомат, мәсеттә намаҙ уҡыу урынына тауҙарҙа ҡасҡын булып йөрөү, татыулыҡ урынына — араларҙы боҙа торғаны түгел, имандың күңелдәргә тынғылыҡ, илдәргә именлек, тормошҡа йәм бирә торғаны.\nҮҙен ниндәй ҙә булһа бер нимә борсоған ваҡыттарҙа пәйғәмбәребеҙ доғанан айырылмаған. Сөнки доғалар улар күңелгә тынғылыҡ, тәнгә сәләмәтлек, йән тыныслығы бирә, яманлыҡтарҙан ҡурсалай тора, шайтан ҡотҡоһонан ҡотолорға ярҙам итә.\n”Күп кешеләр ике төрлө мәрхәмәттән мәхрүм ҡала: улар — буш ваҡыт менән сәләмәтлек”; — тигән пәйғәмбәр. Тәне сәләмәт, торор ере хәүеф-хәтәрҙәрҙән азат, ашар икмәге булған хәлдә иртәләрҙә йоҡонан уяна алған кеше — бөтә донъяға хужа булған кеүек була”, — тигән ул.\nКешеләргә һәм башҡа төрлө йән эйәләренә файҙалы булһын тип Аллаһ диңгеҙ һыуын тоҙло итеп яралтҡан. Әгәр ҙә диңгеҙ һәм океан һыуҙары ла сөсө булһа, унда үлеп ҡалған йән эйәләре сереп һыуҙы бөтөнләй боҙоп бөтөр ине.\nДиңгеҙ һыуҙары тоҙло булыуы менән файҙалы. Йылға һәм шишмә һыуҙары эсер -өсөн, йәшәр өсөн. Уларҙан башҡа тормошто күҙ алдына ла килтереү мөмкий түгел.\nЭсемлектәрҙең иң яҡшыһы, иң файҙалы һәм ҡиммәтле булғаны — зәм-зәм Һыуы. Инәбеҙ Хәжәр менән Исмәғилгә уның шишмәһен Ябраил, ғәләйһис-сәләм, үҙе асып биргән. Тәүге пәйғәмбәрҙәрҙең һәр береһе шул шишмә һыуын эсеп ҡарарға йәки эсеп ҡалырға тырышҡан.\nКүкрәген асып фәрештәләр, зәм-зәм һыуы менән пәйғәмбәребеҙҙең йөрәген паклаған”.\n”3әм-зәм шишмәһенән алынған һыу бөтә ауырыуҙарға дауа”, — тигән пәйғәмбәр, ғәләйһис-сәләм.\nЯмғыр һыуҙары ла шундай уҡ пак. Йәшен йәшнәп һәм кук күкрәп яуған ямғыр һыуы бигерәк тә яҡшы.\n”Бер ваҡыт пәйғәмбәребеҙ менән бергә йөрөгәндә ямғыр яуа башлағас, пәйғәмбәребеҙ: ”Был бит Аллаһтың үҙ хозурынан, килә! ” — тип өҫ кейемдәрен һалып ташланы” , — тип хәтерләр булған Әнәс ибн Малик.\n”Ҡиәмәт көнөндә, — тигән ул, — һорауҙарҙың иң яҡшыһы һыу тураһында булыр:- ”Һиңең тәнеңә Беҙ сәләмәтлек биреп, -һалҡын һыу менәң һыуһыныңды, ҡайтарманыҡмы ни?” — тиелер”.\n”Аллаһтан һеҙ иманда инанғанлыҡ биреүен һорағыҙ; иманлы булыуына ныҡ инанған һәм тәне сәләмәт кешенән дә байыраҡ бер кем дә юҡ”, — тигән ул. Кешелек һәм кешеләр насарлыҡҡа, гонаһтарға үҙҙәре бирелеп кенә торор булһа, уның туҡланыр ризығында, һулар һауаһында, эсер һыуында һәм... күңелендә лә төрлө ауырыуҙар тыуып һәм ишәйеп кенә тора башлай.\nАллаһ илсеһенең тыйб ғилемендә мөһим урын тотҡан шифалы, үҫемлектәрҙең береһе — ладан.\nПәйғәмбәребеҙҙең мин: ” Һеҙгә һинд ладаны меңән файҙаланырға кәрәктер. Ул — ете төрлө- сирҙән дауа. Яндырып, уның төтөнөн һулау тамаҡ ауыртҡанда, плеврит менән яфа сиккәндә бик файҙалы”, — тигән кәңәштәре хәтерҙә ҡалған”, — тип һөйләр булған Өммө Ҡайҫ бинт Михсан.\nЛадан — ағастарҙың айырым бер төрөнән алынған хуш еҫле, сайыр, ыҫмала. Шәкәр ҡатнаштырып уны ас ҡарыңға эсеү хәтер зәғифлегенән ҡотҡара”.\n”Ладан, — тип өйрәткәндәр сәләфтәр, яранан аҡҡан ҡанды туҡтатыу, эс ауыртыуын, эс китеүҙе баҫыу, аш һеңдереү өсөн бик файҙалы”.\nЛадаң менән дауалау алымдары исламға тиклем замандарҙа ла- булған.\n” Тамағы ауыртһа, тамағына бармаҡ менән баҫып, баланы интектермәгеҙ, тигән румдарҙың бороңго табибы Гален, — Дауалау өсөн уны ладан менән төтәҫләгеҙ”.\n“Диңгеҙ ладаны столбняктан, бил ауыртыуынан дауа, биттәрҙә барлыҡҡа килгән таптарҙы юҡҡа сығара”, — тигән ул.\n»Диңгеҙ ладаны менән файҙаланып өйрәнегеҙ. Унда ете төрлө ауырыуға дауа бар. Шуларҙың береһе — плеврит", — тигән имам Әхмәд.\nПәйғәмбәребеҙ һуған ашаған, һуған ашаған көйө мәсеткә барыуҙан ғына тыйған ул.\nҺуған тураһында ғәрәптәр Ғәйшә, инәбеҙҙән дә һорайҙар. «Пәйғәмбәребеҙ ашаған иң һуңғы ризыҡ һуған булды”, — тигән ул.\n»Кешенең тултырып ҡына торғай һауыттары араһында ашҡаҙанынан да насарырағы юҡ. Ашарға теләгегеҙ бик ҡаты булған саҡта ла ҡарынығыҙҙың өстән бер өлөшөн аш өсөн, — өстән береһен — һыу, өстән береһен һауа йөрөу өсөн бүлегеҙ”, — тигән бәйғәмбәр, ғәләйһис-сәләм.\nБыл да боронғо табибтар фекере менән ауаздаш.\nГалендан һорайҙар: ”Ни өсөн тип һин ауырыу тигәнде белмәйһең?” — тиҙәр. «Бер ваҡытта ла мин бер ҡарында бергә була алмай торған ике төрлө ризыҡҡа ҡул һуҙып бармайым, асыҡмай тороп ашарға ултырмайым, эсем ауыртыр булһа, ризыҡты ашҡаҙанында тотмайым”, — ти табиб. “\n»Дүрт төрлө нәмә кешенең күҙҙәрен аса, йәғни күреү һәләтен арттыра, — тигән пәйғәмбәр, ғәләиһис-сәләм, — Кәғбәгә ҡарап ултырыу, йоҡлар алдынан күҙҙәргә һөрмә тартыу, йәшел төҫ һәм ултырып өйрәнгән ереңдең таҙа булыуы”.\nПәйғәмбәребеҙ өйрәткән: «Ауырыуҙарығыҙҙы ашарға, һәм эсергә мәжбүр итмәгеҙ. Әгәр ҙә ауырыу ашарға ла, эсергә лә теләп бармай икән, уның тәне, тимәк, ауырыу менән көрәш алып бара һәм был ваҡытта уны Аллаһ үҙе ризыҡландырып тора”, — тигән.\nШуға ул сәләмәт кешегә ҡарағанда оҙағыраҡ ашамай тора ала.\nБыл да — бер хйкмәт.\n”3әйтүн майы менән туҡланығыҙ һәм уны һөртөнөү өсөн дә ҡулланығыҙ. Ул май ағастарҙың иң яҡшыһынан алына”, — тигән пәйғәмбәр, ғәләйһис-сәләм.\nМосолман тормошонда эсемлектәр.\nТән сәләмәтлеге өсөн эсемлектең файҙаһы бик ҙур, тип өйрәткән пәйғәмбәр, ғәләйһис-сәләм.\nҒәрәптәр тормошонда һыу — иң ҡәҙерле һый булып һанала. Табын ҡорған ваҡытта ла ғәрәптәр ҡунаҡтар алдына иң элек һыу ҡуйып сыға.\nҺалҡын һыуҙан һыуһын тиҙерәк- ҡана, тәндәге һыуға булған ҡытлыҡ тиҙерәк юҡҡа сыға, ризыҡты йомшарта һәм унда булған файҙалы матдәләрҙең ҡанға тиҙерәк күсеүенә булышлыҡ итә. һыу — тормоштоң төп сығынағы.\nҠөрьән өйрәтә: ”Күктәр менән ерҙең тәүҙә бер бөтөн булыуын иманға килмәгән кешеләр әллә белмәйме? Беҙг уларҙы айырҙыҡ һәм һәр нәмәне һыу ярҙамында тереклек биреп яралттыҡ. Инде шуларҙы аңлап торған килеш тә иманһыҙҙар иманға килмәҫме?” — ти. ”Әл-Әнбиә”, ” Пәйғәмбәрҙәрсүрәһе, 30 — нсы аят.\nПәйғәмбәребеҙ ғәҙәттә һалҡын һыуҙы бал менән ҡушып эсә торған була. Бындай һыуҙы ас ҡарынға эскәндә ашҡаҙандың ул төрлө зарарҙарға ҡаршы тороу ҡеүәтен арттыра, эсәктәр, бөйөрҙәр һәм бауыр эшмәкәрлеген яҡшырта. Йәнгә лә, тәнгә лә көс бирә. Тимәк, ул һут һәм татлы эсемлектәрҙең бөтәһенә ҡарағанда ла файҙалыраҡ. Баллы эсемлектәрҙән улар үт һыуы килеп йөҙәткәндә генә туҡталып, уның зарарлы тәьҫирең һеркә ярҙамында юҡҡа сығара торған була.\nҺыу эскән ваҡытта пәйғәмбәребеҙ уны өсәр-өсәр йотом итеп бүлеп-бүлеп эсергә яратҡан. Бер тына эсеп алғандан, һуң һауытын ситкәрәк ҡуйып, бер аҙ көтөп тора ла, әсеүҙе шул уҡ тәртиптә яңынан ҡабатлай. Дөйә кеүек итеп һыуҙы бер тында эсеп ҡуймағыҙ. Эсер алдынан бисмиллә әйтеп, эсеп бөткәс биргәненә шөкөр итеп, һыуҙы айырым-айырым йотомдарға бүлеп эсегеҙ”, — тигән ул.\n”Дүрт төрлө сифаты булғанда ризыҡ, тулы камиллыҡта була, -тигән ул, — Ашар алдынан бисмиллә әйткәндә, ашап бөткәс шөкөр иткәндә, ашағанда ҡулдарҙың күп, ризыҡтың хәләл юлдар менән табылған булыуында”.\n»Кувшиндарығыҙҙы ябып, һыу тултырылған турһыҡтарығыҙҙың ауыҙың бәйләп ҡуйығыҙ, сөнки йылдың шундай бер көнө була: ул көндө, күктән төрлө ауырыуҙар яуа башлай. Уларҙың өҫтө, ябылмаған кувшиндарға, ауыҙы бәйләнмәгән турһыҡтарға төшөп ҡалыу ихтималы бар. — тигән ул.\nБыл — Аллаһ биргән тәрбиә.\n’’Мосолман булмағандарҙың да был көн тураһында хәбәре бар, — тип өйрәтдән дин ғалимы Ләйс ибн Сәғид, — Был — ғинуар айы тип ғинуар айында ауырыуҙарҙан һаҡланып ҡалырға тырыша улар”. Мөьминдәргә пәйғәмбәр, ғәләйһис-сәләм, бер нимә лә булмағанда һауыттарҙы ағас ботағы менән булһа ла ябып ҡуйырға бойорған. ”Был инде уны бөжәктәр төшөүҙән дә һаҡлай. Бөжәктәр бит улар ботаҡтар буйлап йөрөргә ярата”, — тигән.\nЕндәрҙе, бөжәктәрҙе яҡын ебәрмәҫ өсөн һауыттарҙы бисмиллә әйтеп ябып ҡуйырға бойорған.\nҺауыт ауыҙынан эсеп йөрөмәгеҙ. Бындай ваҡытта эсемлектең эскә күпләп төшөүе, уға төрлө бөжәктәр эләгеүе сәбәпле ашҡаҙанға зыян килеүе бар”, — тигән.\nСәхәбәләрҙән Халид атлы берәү килеп пәйғәмбәребеҙгә йоҡоһоҙлоҡтан зарлана.\n”Йоҡларға ятыр алдынан, — тип кәңәш бирә пәйғәмбәр, ғәләйһис-сәләм, — “Эй, Аллаһ! Ете күк һәм күктәр аҫтында булғандар, ете Ер һәм ерҙәр өҫтөндә йөрөгәндәр Раббыһы, ендәр һәм бәндәләрҙе аҙаштырырға ғына торғандар Раббыһы! Үҙең яралтып бар иткәндәрҙең береһе лә миңә зарар килтерә һәм ғәҙелһеҙлеккә юл ҡуя алмаҫлыҡ итеп һаҡлап ҡына йөрөткәндәрҙән бул. Һинең яҡлауыңда булғандарҙы көс-ҡеүәт, ташламаҫ, улар Һинең үҙ ризалығыңа лайыҡ кешеләр, һинән башҡа Иләһе юҡ!” — тип доға ҡылып ят”, ти.\nХәүеф-хәтәрҙәргә юлығыуҙан-ҡурҡҡан саҡтарҙа ул сәхәбәләрен: “Аллаһтың үҙенең асыуыңан һәм язаһынан, Уның ҡолдарынан килеп торған золомдарҙан, шайтандарҙың аҫтыртын ғына бышылдашып йөрөүенән һинең үтә лә камил һүҙҙәреңдән яҡлау эҙләйем.\nЭй, Раббым! Уларҙың эргәмдә генә йөрөүенән ҡурсалап тор!” — тип доға ҡылырға өйрәтә. Сәхәбәләрҙән Ғабдулла ибн Ғүмәр был доғаларҙы үҙенең бөтә балаларына өйрәткән, хәтерҙә ҡалдырырға мөмкинлектәре булмағандарға ул быны яҙып ҡуйырға бойорған.\nБыл һүҙҙәрҙең һәр төрлө зыяндан ҡотҡарып ҡына тороуында мосолман күңелендә бер ниндәй шик булмаған.\nДин — ул нәсихәт китабынан. Авторҙар Сәләх Суҡбаев. Нурмөхәмәт хәҙрәт Ниғмәтулла\nЭта запись написана автором Назир Сабитов, 11.03.2017 в 05:09, и размещена в категории Сәләмәт булығыҙ. Следите за ответами на эту запись с помощью RSS 2.0. Вы можете написать комментарий или разместить обратную ссылку на своем сайте.


Үкенерлек түгел, Рәми ағай! » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Үкенерлек түгел, Рәми ағай!\nҮкенерлек түгел, Рәми ағай! 03.11.2015 // Йәмғиәт\nЯңыраҡ миңә Салауат районы башҡорттары ҡоролтайында ҡатнашырға насип итте. Алда тағы ла ҙурыраҡ ҡаҙаныштар булыр, етешһеҙлектәр кәмер, тигән уйҙар менән шатланып, ғорурланып, илһамланып ҡайттым унан. Өфө вәкиле булараҡ, йыйында мин дә телмәр тотҡайным. Ябай сығыш түгел, ә халыҡ шағиры Рәми Ғарипов менән һөйләшеү рәүешендә булды ул. Фекерҙәремде донъяның төрлө тарафтарында йәшәүсе милләттәштәремә еткереү теләге менән гәзиттә баҫтырырға булдым.\n«Башҡорт бөтә, телебеҙ үлә», тип зарланыуҙарҙың йышайыуына үкенеп ятаһыңдыр инде, Рәми ағай. Юҡ, һин үкенмә. Туған телебеҙҙе тыуған илдә һәм донъяла моңло йыр итеп яңғыратыусылар бихисап. Әле бына яңы быуын йәштәре үҫеп етте. Берҙәм, илһөйәр булыуҙары менән шатландыралар. Зинһар, һин уларҙы һуғыш уттарында яныуҙан, хәмер диңгеҙендә батыуҙан һаҡла. Милләтебеҙҙең киләсәге улар ҡулында, бер генә кешегә лә кәмемәһендәр. Дошман ҡотҡоһона бирелмәһендәр, маңҡорттар сафына баҫмаһындар. Ғилем эстәһендәр, аҡыл туплаһындар. Донъя малын да тапһындар, муллыҡта йәшәһендәр. Балаларын тиңдәр араһында тиң булырлыҡ, ғәҙел башҡорт итеп тәрбиәләһендәр. «Ҡош юлы», «Минең Рәми» кеүек сараларҙы күберәк һәм төрләндереберәк үткәрһендәр. «Башҡорт яңылыҡтары», «Башҡорт 2.0» һымаҡ ирекле мәғлүмәт саралары аша илебеҙҙе, халҡыбыҙҙы донъяға танытһындар. «Башҡорт Энциклопедияһы»на һәм «Башҡорт Википедияһы»на кешелек туплаған барлыҡ ғилемде башҡорт телендә яҙып индерһендәр. Һәр яңы быуын белемде иң башта туған телендә өйрәнһен. Һәләтлеләре күпләп сит телдәрҙе үҙләштерһен, милләтебеҙҙең бәҫен тағы ла арттырһын.\nРәми ағай, бына ун йыл инде телһөйәр ирекмәндәр “Башҡорт Википедияһы”н төҙөй. Донъялағы 300-гә яҡын милли бүлек араһында беҙҙеке тәүге йөҙ иҫәбендә тора. Шуныһы ҡыуаныслы: республикабыҙҙан ситтә йәшәп, мәктәптә башҡортса уҡымаған милләттәштәребеҙ Википедия аша туған телен өйрәнә, уны камиллаштыра. Башҡорттар башҡа милләт ирекмәндәре менән аралаша, уларҙы Башҡортостан, халҡыбыҙ мәҙәниәте менән таныштыра, телебеҙҙе донъя киңлектәренә моңло йыр итеп яңғырата.\nИрекмәндәр эшендә билдәле ижад әһелдәре лә әүҙем ҡатнаша. Шағирә Гүзәл апай Ситдиҡова башҡортса “Википедия”, “Викикитапхана”, “Викиһүҙлек”, “Викиөҙөмтә” проекттарында яҙыша, замана социаль селтәрҙәрҙә бихисап башҡорт төркөмдәрен ойоштороп, йәштәргә ололар нәсихәтен тарата. Һәләтле шағирә Фирүзә Абдуллина ирекмәнлек ҡомары менән үҙенең беренсе китабын — «Барыһы ла яҡшы буласаҡ!» исемле шиғырҙар йыйынтығын – нәшер итте. Әле икенсе китабын баҫмаға әҙерләй.\nЭйе, туған телебеҙҙе тыуған еребеҙҙә мәңгелек йыр итеп яңғыратыусылар бар, киләсәктә лә буласаҡ. Бер ҡасан да үкенмәҫһең, Рәми ағай!\nАвтор: Рөстәм НУРЫЕВ.\nИмя от 03.11.2015, 23:02\nВикипедияның булыуы беҙҙең милләт өсөн ҙур ҡаҙаныш.


23 Октябрь 2018, 20:53\n«Толпар-2018» кинофестивалендә ҡатнашыуға ғаризалар ҡабул итеү тамамланды.\nV «Толпар» асыҡ балалар-үҫмерҙәр теле-кинофестивале Башҡортостан Республикаһында Ғаилә йылына арналған. Быйыл фестиваль тәүге тапҡыр асыҡ онлайн-конурс статусына эйә — 23 йәшкәсә теләгән һәр кем, ҡайҙа йәшәүенә ҡарамаҫтан, үҙенең фильмын ебәрә алды.\nРәсәй, Ҡаҙағстан, Ҡырғыҙстан, Белоруссия, Украина, Әрмәнстан, Иран, Испания, Һиндостан илдәренән, Луганск Халыҡ Республикаһынан 100-ҙән ашыу эш килгән. Конкурс программаһына 67 фильм үткән: Рәсәйҙән — 50, башҡа илдәрҙән — 17. Фестивалдә Башҡортостандан 15 фильм ҡатнаша.\n«Кино — сәнғәттең иң ҡеүәтле төрө. Киләсәктә Башҡортостан йәштәрҙең кинопроекттарын тормошҡа ашырыу өсөн майҙансыҡҡа әүерелер һәм бының өсөн барлыҡ шарттар булдырылыр тип ышанам. Донъяла фестивалдәр күп, әммә «Толпар» — берәү генә, беҙ өлгәшелгәндәр менән туҡтап ҡалырға уйламайбыҙ. Рәсәй, төбәк киноһы һәм телевидениеһы үҫешһен, сит илдекеләр менән ярыша алһын өсөн күп көс һалырға, яңыһын уйлап табырға һәм ижад итергә кәрәк», — тип һөйләне фестиваль директоры, Башҡорт дәүләт университетының Стәрлетамаҡтағы филиалындағы башҡорт һәм төрки филологияһы факультетының дүртенсе курс студенты, продюсер һәм видеомейкер Рәфис Ҡуйбағаров.\nЖюри ағзалары фильмдарҙы баһалай башлаған. «Толпар» кинофестиваленең йомғаҡтары 2018 йылдың 15 ноябренән һуң билдәле була.


Бишбүләк районының Михайловка ауылында яңыртылған мәҙәниәт усағы асылды // Йәмғиәт | новости башинформ.рф\nБишбүләк районының Михайловка ауылында яңыртылған мәҙәниәт усағы асылды\n9:36, 22 марта 2012 Йәмғиәт\nКапиталь ремонттан һуң мәҙәниәт йорто асылыуы Бишбүләк районының Михайловака ауылы халҡы өсөн ҙур ваҡиға булды. Үткән быуаттың 50-се йылдарында төҙөлгән клубҡа күптән ремонт талап ителә ине. Республика Хөкүмәте ярҙамы менән ремонт эштәренә аҡса бүленде. Уны тамамлау өсөн район бюджеты ла өҫтәмә средстволар йүнәлтте.\nБинаны ремонтлауға йәмғеһе 3 миллион һумдан ашыу аҡса сарыф ителде. Бинаның ҡыйығы яңыртылды, стеналары ремонтланды, пластик тәҙрәләр ҡуйылды. Ҡыҫҡа ваҡыт эсендә «Комплекс Строй» яуаплылығы сикләнгән йәмғиәтенең төҙөүселәре ҙур күләмдәге эштәр башҡарып сыҡты. Ауыл халҡы клубтың матурлығына, капиталь ремонттың сифатына таң ҡалған. Ауыл халҡы әйтеүенсә, «клубты танырлыҡ түгел». Мәҙәниәт учреждениеһы ысынлап та үҙгәргән: яңы сәхнә, яңы яҡтыртҡыстар, тигеҙ һәм ап-аҡ стеналар күҙҙең яуын ала. Был көндө республика, муниципаль район хакимиәте етәкселәренә бихисап рәхмәт һүҙҙәре әйтелде. Ауыл ветерандары исеменән байрамда ветерандар ойошмаһы рәйесе Анатолий Леонтьев сығыш яһаны. Бишбүләк районы хакимиәте башлығы Наил Ғатауллин иһә юғары сифатлы ремонт эштәре өсөн төҙөүселәргә иҫтәлекле бүләктәр һәм рәхмәт хаттары тапшырҙы. Байрам район мәҙәниәт йорто менән Михайловка ауыл мәҙәниәт йорто коллективтарының берлектәге ҙур концерты менән тамамланды.\nРимма Солтанова, Әлим Фәйезов\tавтор: Римма Солтанова, Әлим Фәйезов\nТеги: төҙөлөш, мәҙәниәт йорто


«Киске Өфө» гәзитенең сайты - УРАҘА ТОТАҺЫҢМЫ? - 2017 - Мәҡәләләр\nАуыҙ асыу (ифтар) ваҡыты еткәс, ашарҙан алда 0,5-1 литр бүлмә температураһындағы газландырылмаған минераль һыу эсергә һәм 3-5 бөртөк хөрмә йәки башҡа төрлө киптерелгән емеш (йөҙөм, күрәгә, ҡара емеш) ашарға.\nТөп ризыҡланыуҙа тиҙ эшкәртелеүсе аҙыҡтарға - еләк-емеш (банан менән авокадонан башҡа), йәшел тәмләткес үләндәр, үҫемлек майы һалмайынса ғына салат, йәшелсәнән еңелсә аш, һөт ризыҡтары тәҡдим ителә. 40-60 минуттан һуң һыу йә үлән сәйе эсегеҙ. Ит, он ризыҡтары, майлы, ҡырҡыу аҙыҡтар ашамағыҙ, сәй, кофе, газлы эсемлектәр эсмәгеҙ.\nИртәнге сәхәрҙә иһә, киреһенсә, оҙаҡ эшкәртелеүсе һоло, арпа ярмаһы, ҡарабойҙай, һоро дөгө бутҡаларына, сәтләүек һәм ҡуҙаҡлыларға өҫтөнлөк бирегеҙ. Сөгөлдөр, кишер, кәбеҫтә, таш ҡабаҡты сей килеш тә, бешереп тә ашарға мөмкин. 200-300 мл һыу эсеү етеп торор, юғиһә, ашалған ризыҡ насар эшкәртелер.\nБыл мәлдә еләк-емеш, балыҡ, ит, шулай уҡ майлы, ҡырҡыу, тоҙло һәм ыҫланған ризыҡтарҙан тыйылыу яҡшы, сөнки улар көндөҙ һыуһатасаҡ икәнен белеп ҡуйығыҙ.\nТөнгө мәлдәрҙә йоҡо туймауы ла ихтимал, ләкин ваҡытты дөрөҫ файҙаланғанда, был хәлде еңеләйтергә була. Шуны иҫтә тотоғоҙ: көндөҙгө сәғәт 13.00-тән 16.00-ға тиклемге арала 40-60 минут йоҡлап алыуға ваҡыт бүлегеҙ. Көндөҙгө йоҡонан ҡыйынлыҡ кисергән хәлдә, һалҡынса душ ҡойоноғоҙ. Бында һәр кемдең үҙен нисек тойоуына бәйле. Эҫенән һәм көслө хис-тойғоға бирелеүҙән һаҡланығыҙ. Һәр ваҡыт йылмайырға, яғымлы булырға тырышығыҙ һәм фәҡәт изге хәбәрҙәр генә һөйләгеҙ.\nЯҙылған: 05.06.17 | Ҡаралған: 839


Ейәнсура районында Микрофинанслау үҙәгенең өҫтәмә офисы асылды // Иҡтисад | новости башинформ.рф\nЕйәнсура районында Микрофинанслау үҙәгенең өҫтәмә офисы асылды\n15:20, 9 сентября 2013 Иҡтисад\nЕйәнсура районының Иҫәнғол ауылында Республика микрофинанслау үҙәгенең өҫтәмә офисы асылды. Был хаҡта БР Иҡтисади үҫеш министрлығының матбуғат хеҙмәтенән хәбәр иттеләр.\nОфис 2011-2015 йылдарға Урал аръяғын иҡтисади йәһәттән үҫтереү буйынса урта сроклы комплекслы программаның саралар планына ярашлы асылды. Бөгөнгө көндә Урал аръяғында Республика микрофинанслау үҙәгенең йәнә өс офисы эшләй. Улар Әбйәлил, Баймаҡ һәм Учалы райондарында урынлашҡан. Был офистарҙа эшҡыуарҙар йылына 10 процент ставка менән льготалы микрозаймдар формаһында дәүләт ярҙамы ала. Урал аръяғының бәләкәй эшҡыуарлыҡ субъекттарына бирелгән микрозаймдарҙың дөйөм күләме 152 миллион һум тәшкил иткән.\nБашҡортостанда йәмғеһе 12 бындай офис эшләй.


Республика етәксеһе Өфө дауаханаһында «Аҡыллы ҡабул итеү» һәм онкоярҙам үҙәге эше менән танышты\n6 Сентябрь 2019, 11:26\nБыйылдан Башҡортостандың биш дауаханаһында — 17-се, 13-сө, 21-се ҡала клиник дауаханаларында, Ашығыс медицина ярҙамы дауаханаһында, Республика кардиология үҙәгендә «Аҡыллы ҡабул итеү» проекты ғәмәлгә ашырыла.#Миллипроект #Нацпроект\nБыйылдан Башҡортостандың биш дауаханаһында — 17-се, 13-сө, 21-се ҡала клиник дауаханаларында, Ашығыс медицина ярҙамы дауаханаһында, Республика кардиология үҙәгендә «Аҡыллы ҡабул итеү» проекты ғәмәлгә ашырыла.\nБашҡортостан Башлығы вазифаһын ваҡытлыса башҡарыусы Радий Хәбиров Өфө ҡалаһының 13-сө дауаханаһына барҙы. Медицина учреждениеһының баш табибы Эльза Сыртланова әйтеүенсә, «Аҡыллы ҡабул итеү»ҙәрҙең майҙаны шартлы рәүештә өс зонаға бүленә: йәшел, ҡыҙғылт һары һәм ҡыҙыл. Ҡыҙыл зонаға ауыр хәлдәге, операция һәм реанимация талап ителгән пациенттар эләгә. Статистика буйынса, ундайҙар 10 процент. Ҡыҙғылт һары зонаға реанимация һәм ашығыс ярҙам талап ителгәндәр килтерелә – 30 процент. Йәшел зонаға үҙаллы атлай алған, ғүмеренә хәүеф янамаған пациенттар эләгә (яҡынса 60 процент). Һаулыҡ һаҡлау министры вазифаһын башҡарыусы Максим Забелин билдәләүенсә, «аҡыллы ҡабул итеү бүлексәһе»нең яҡынса хаҡы, әгәр өр-яңы булһа, операция биналарын һәм ауыр ҡорамалдарҙы иҫәпкә алып, 500 миллиондан 1 миллиард һумға тиклем тәшкил итеүе мөмкин.\n«Был инде медицина хеҙмәттәре күрһәтеүҙең икенсе кимәле, ул ашығыс рәүештә килтерелгән сирлене дауалау тактикаһы тураһында ҡарарҙы тиҙерәк ҡабул итергә, маршрут билдәләргә, ҡабул итеү бүлмәһендәге шарттарҙы яҡшыртырға мөмкинлек бирә», — тине Максим Забелин. Ҙур стационарҙарҙа ла ошондай үҙәктәр бар, лидерҙар — Санкт-Петербург һәм Мәскәү, шулай уҡ Волгоград, Ҡазан, Яр Саллы һәм Элиста ҡалаларында ошондай үҙәктәр эшләй. Башҡортостанда әлегә «аҡыллы ҡабул итеүҙәр» республика һәм ҡала дауаханаларында индерелә.\nБыйыл 13-сө дауаханала ла амбулатор онкология ярҙамы үҙәге үҙ эшен башланы, дөйөм алғанда, республикала 13 муниципаль-ара үҙәк булдырыла.\n"Һаулыҡ һаҡлау" милли проектының "Йөрәк-ҡан тамырҙары ауырыуҙарына ҡаршы көрәш" төбәк проекты сиктәрендә 13-сө дауахана йәй көнө ике яңы портатив ультратауыш аппараты алды.\nРадий Хәбиров шулай уҡ «Һаҡсыл производство» принциптары индерелгән поликлиниканың эше менән танышты. Бында уға сирҙәр, диспансерлаштырыу һәм ауырыуҙарҙы иҫкәртеү тураһында мәғлүмәт тупланған «Һаулыҡ һаҡлау графикаһы» модулен, клиника-диагностикалау лабораторияһын күрһәттеләр. Максим Забелин республикала ошондай лабораторияларҙы үҙәкләштерергә йыйыныуҙары тураһында һөйләне. Был эш сифатын яҡшыртырға, ҡорамалды яңыртырға, биналарҙы төҙөкләндерергә һәм яҡынса 500 миллион һумды экономияларға мөмкинлек бирәсәк.


Материалы за Сентябрь 2015 года » журнал Башкортостан кызы | Башҡортостан ҡыҙы журналы\nКөҙҙөң мул ниғмәттәре\nБаклажан менән ит 500 грамм үткәрелгән ит, 2-3 баклажан, 2 баш һуған, 3-4 теш һарымһаҡ, 4 – 6 помидор, тоҙ, борос, тәмләткестәр кәрәк. Баклажанды 1 – 1,5 сантиметр ҡалынлығында түңәрәкләп ҡырҡабыҙ ҙа, тигеҙләп тоҙ һибеп, ситкә ҡуйып торабыҙ. Ул...\nЖурнал уҡыусыларын башҡорт әҙәбиәтендә тәрән эҙ ҡалдырған Зөбәржәт Йәнбирҙина мираҫының бер тамсыһы менән һуғарыу уның тыуыуына 70 йыл тулыу айҡанлы башҡарыла. Ҡуҙғалған тамыр Хикәйә Инде туҡһанға аяҡ баҫҡан әсәһенең «ауыл да ауыл» тип, теңкәһенә...\nҺаҡ булығыҙ: мөхәббәт тоҙағы!\nТауҙай алтындан олораҡ, һәр кемгә лә насип булмаған хазиналыр – үҙеңә генә тәғәйен тыуған кешене тап итеп, һөйөп-һөйөлөп донъя көтөүҙәр. Кемдер ғүмер буйы ҡәҙерле кешеһенең йөрәк йылыһына сорналып, бәхеткә күмелеп йәшәһә, икенселәр үҙ һыңарын таба...


«Башинформ» агентлығы — Бөтә Рәсәй ауыл хужалығы иҫәбен алыуҙы яҡтыртыу буйынса иң яҡшылар рәтендә // Йәмғиәт | новости башинформ.рф\n16:56, 15 декабря 2016 Йәмғиәт\n«Башинформ» агентлығы — Бөтә Рәсәй ауыл хужалығы иҫәбен алыуҙы яҡтыртыу буйынса иң яҡшылар рәтендә Фото: «Башинформ» мәғлүмәт агентлығы\nӨФӨ, 2016 йыл, 15 декабрь. /«Башинформ» мәғлүмәт агентлығы, Галина Бахшиева/.\n«Башинформ» агентлығы 2016 йылда Башҡортостанда Бөтә Рәсәй ауыл хужалығы иҫәбен алыуҙы яҡтыртыу буйынса иң яҡшы киң мәғлүмәт сараларының береһе тип танылды. Киң мәғлүмәт саралары араһында республика конкурсын ойоштороусы булып Башҡортостанстат сығыш яһаны.\nТеги: ауыл хужалығы иҫәбен алыу, конкурстар, киң мәғлүмәт саралары, башҡортостанстат


Бөйөк Еңеүгә - 70 | Юрюзань\nБөйөк Еңеүгә - 70\nАтайым кеүек ябай һалдаттар ҙа Еңеүгә үҙ өлөшөн индергән\nОпубликовано 21 Май, 2015 - 09:37. Автор: Лилия\nМинең алдымда хәрби билет ята. Ул атайым Бермөхәмәтов Ҡасим Шәүетҡол улына 1964 йылда бирелгән. Ошо билеттағы рәсми яҙмалар һәм һандарҙан башҡа, беҙ атайыбыҙ тураһында бик аҙ беләбеҙ.\nАтайым Ҡаҙағстан далаларындағы бәләкәй генә Аяҡҡарағай күле буйындағы волость старшинаһы Досбол ғаиләһендә тыуа. XX быуат башындағы тарихи ваҡиғалар, сыуалыштар осоронда олатайым Досбол һәм уның 4 ир туғаны тәүге репрессиялар башланғанда уҡ ҡулға алына. Ҡасим менән һеңлеһе Ҡалуҙы оло ағалары Һатыбалды үҫтерә. Ә инде 1937 йылда репрессиялар башланғас, туғандары 14 йәшлек Ҡасимды ауылдан ситкә оҙата. Йыраҡ ҡына бер туғаны атайымды үҙ фамилияһына күсерә. Шулай итеп, Досболов Ҡасим Досбол улы Бермөхәмәтов Ҡасим Шәүетҡол улы булып китә. Артабанғы һуғышҡа тиклемге яҙмышын, ҡыҙғанысҡа ҡаршы, белмәйбеҙ.\n1941 йылдың 25 июнендә 18 йәшендә Алма-Ата ҡалаһынан хәрби хеҙмәткә алына. Һуғышҡа эләгеп, 38-се кавалерия полкында отделение командиры була. 1942 йылдың ғинуарында яралана. Атайымдың уңалмаған яраһы һаман минең күҙ алдымда.\nҠаҙаҡ егете Ҡасим Урал тарафтарына нисек килеп сыҡҡандыр – билдәһеҙ. Бәләкәй генә Урмансы ауылында башҡорт ҡыҙына өйләнеп, 2 ул, 2 ҡыҙ үҫтерә. Гөрләтеп йәшә лә, йәшә ине лә бит. 46 йәшендә генә гүр эйәһе булды. Һөйөклө кешебеҙ. Береһенән-береһе бәләкәй 4 баланы оло йөрәкле, көслө рухлы әсәйебеҙ Ғәффә Зәйнулла ҡыҙы яңғыҙы үҫтерҙе, уҡытты. Дүртебеҙҙең дә атай-әсәйебеҙ рухы алдында йөҙөбөҙ яҡты.\nАтайым кеүек ябай һалдаттар алдында баш эйәм. Бөйөк Еңеүҙә уларҙың да өлөшө бик ҙур.\nОнотманыҡ һеҙҙе, ветерандар!\nОпубликовано 20 Май, 2015 - 11:24. Автор: Лилия\nЕңеүҙең 70 йыллығына Ташауыл ауылында стела астыҡ.\nИке йыл элек “Беҙ һине онотманыҡ, ветеран!” тигән хәйриә акцияһы иғлан иткәйнек. Уға ярашлы, ауыл халҡы, ситтәге яҡташтарыбыҙ һәйкәлташ эшләтеүгә аҡса йыйҙы. Бөгөн Малаяҙҙа йәшәүсе ауылдаштарыбыҙ Ришат Зиннуров, Илмир һәм Радик Шәйхуллиндар, Хәлимә Ғәббәсова, Илшат, Мәүлиә, Мөҙәрис Шәрәфетдиновтар, район Советы депутаты Илдар Заһиҙуллин яҡшы ғына финанс ярҙам күрһәтте. Ташауыл активистары Илдус һәм Гөлсөм Минһажевтар, старостабыҙ Риғәт Зиннуров, Рөстәм һәм Гөлсинә Әхмәтовтар ҙа дөйөм эшкә тос өлөш индерҙе. Урындағы эшҡыуарҙар, Таймый ауыл биләмәһе хакимиәтенең дә ярҙамы булды.\nОшо дөйөм көс менән Бөйөк Ватан һуғышында ҡатнашҡан 77 яугирыбыҙҙың исемен мәңгеләштерҙек. Улар араһында берҙән-бер иҫән ветераныбыҙ Хәмит Ғиниәтов та бар. Ул бөгөн Ҡатау-Тамаҡ ҡалаһында йәшәй.\nЕңеү көнө уңайынан ике көн рәттән сара уҙғарҙыҡ. 8 майҙа ветерандарға үҙем яҙған сценарий буйынса “Яуапһыҙ мөхәббәт” пьесаһын ҡуйып, концерт күрһәттек. Ул көндө депутатыбыҙ Илдар Заһиҙуллин менән Таймый ауыл биләмәһе башлығы Ильяс Минһажев күстәнәстәр тотоп килгәйне. Икенсе көнөнә, 9 майҙа, стела асыу тантанаһын үткәрҙек. Райондан 89-сы янғын һүндереү часы начальнигы Ришат Зиннуров ҡатнашты. Малаяҙҙан тағы бер ауылдаш Айҙар Ҡорбанов һәйкәл эргәһенә өҫтәп аҡ шыршылар ултыртты. Байрам табынына ҡара икмәк менән һалдат бутҡаһы тәҡдим иттек.\nӘлкәлә – 70-се Еңеү яҙы\nОпубликовано 15 Май, 2015 - 16:43. Автор: Лилия\nӘлкә ауылында Еңеү көнөнә арналған байрам сараһы йолаға ярашлы һуғышта үлеп ҡалған яугиҙарға ҡуйылған Мәңгелек дан обелискыһы янында уҙҙы.\nКөн һыуыҡ, ямғыр яуып тороуға ҡарамаҫтан, халыҡ Хәтер байрамына күп йыйылды. Сараға тыл ветерандары, ауыл халҡы, район хакимиәте вәкилдәре, уҡыусылар һәм уҡытыусылар килгәйне. Ҡулдарына сәскә, шар, олатай-өләсәйҙәренең фотоларын тотҡан балалар “Үлемһеҙ полк”ка теҙелеп, ауыл урамдарынан үтте. Әйтерһең, был көндө алыҫ яу яланында ятып ҡалған, һәм һуғыштан ҡайтып, бөгөн ауылдаштары эргәһендә булмаған ветерандар ҙа байрамға килгәйне.\n– Еңеү көнө – ул ысын мәғәнәһендә халыҡ байрамы, беҙҙең ғорурлығыбыҙ һәм ҡаҙанышыбыҙ. Әлкә ауылы биләмәһенән 410 кеше Бөйөк Ватан һуғышында ҡатнашҡан, шуларҙың тик 175-е генә тыуған яҡтарына әйләнеп ҡайтҡан. Был илебеҙ, районыбыҙ, ауылыбыҙ өсөн ҙур юғалтыу, – тип сығыш яһаны ветерандар советы рәйесе Вилмир Сафин.\nВетерандарҙы, байрамға килгән халыҡты тәбрикләп, ауыл биләмәһе башлығы Урал Дәүләтшин, Балалар ижады йорто директоры Ирина Ғилмийәнова, мәктәп директоры Әлфиә Садиҡова сығыш яһаны. Халыҡ яугирҙарын бер минут тынлыҡ менән иҫкә алғас, Мәңгелек ут янына веноктар, сәскәләр һалды. Мәктәп уҡыусылары йыр, бейеү менән сараны биҙәне. Сәй табыны, байрамға килә алмаған 12 тыл ветеранына бүләк биреү ойошторолдо.\nДим Дәүләтшин, Мәүлит Йоносов, Альберт Ғарипов, Светлана Ғиниәтуллина, Эльмира Ғиниәтуллина, Әлфинур Перматова, Юлиә Сабирьянова, Яна Ғәйнетдинова, Юлиә Насирова, Ильзира Шәрәфетдинова байрамды үткәреүҙә ҙур ярҙам күрһәтте.\nБилдәһеҙ һалдат һыны – Иҙелбайҙа\nОпубликовано 13 Май, 2015 - 12:31. Автор: Лилия\nМалаяҙ ауылындағы Билдәһеҙ һалдат һәйкәлен яңыртҡас, яугирҙың иҫке һыны Икенсе Иҙелбай ауылына ҡуйылды.\nУны Таймый ауыл биләмәһе башлығы Ильяс Минһажев алып ҡайтып мәктәп ихатаһына урынлаштырған. Әлбиттә, тәүҙә ул һәйкәлде теүәл көйө алырға уйлаған. Әммә, кран менән күтәргәндә, һалдаттың аҫҡы өлөшө ватылған. Ныҡ таушалған булғандыр, күрәһең. Һөҙөмтәлә бюсы ғына имен ҡалған.\nХәҙер ошо Билдәһеҙ һалдат бюсы Иҙелбай төп мәктәбе биләмәһендәге Бөйөк Ватан һуғышы яугирҙары иҫтәлегенә ҡуйылған обелиск эргәһен биҙәй. Ул бетон постаментҡа ултыртылған, һын янына винтовка штыгы беркетелгән. Һәйкәл тулыһынса бронза төҫөнә буятылған. Мәктәп ихатаһындағы 11 плитанан торған обелискыны ла 2007 йылда биләмә башлығы Ильяс Ғабит улы эшләткән. Уларға һуғышта һәләк булған 103 һәм Еңеү менән ҡайтҡан 92 ауылдашының исеме яҙылған. Исемлекте яугир-яҙыусы Мазһар Абдуллин башлай. Байрамға иҙелбайҙар яҡшы әҙерләнгән: һәйкәлдәр буятылған, түтәлдәргә сәскәләр ултыртылған.\n9 майҙа митинг ошо һәйкәлдәр янында үтте. Байрамға ауылдың 10 тыл ветераны саҡырылғайны. Тантанала район Советы депутаты, “Таймый” агрофирмаһы директоры Илдар Заһиҙуллин, Эске эштәр министрлығының Почетлы ветераны Ғәтиәт Садиҡов ҡатнашты. Мәктәптәге саранан һуң клубта концерт булды.\nОбелиск – ышаныслы ҡулдарҙа\nОпубликовано 13 Май, 2015 - 12:26. Автор: Лилия\nЯхъя һәм Радио ауылдарынан барыһы 133 кеше Бөйөк Ватан һуғышында ҡатнашҡан. Шуларҙың 60-ы яу яланында мәңгелеккә ятып ҡалған, ә 24 яугир хәбәрһеҙ юғалған. Йылдар үтеүгә ҡарамаҫтан, ауыл халҡы бөгөн дә батыр яҡташтарын онотмай. Уларҙың яҡты иҫтәлегенә Яхъя урта мәктәбендә обелиск асыу тантанаһы үтте.\nСарала йәштәр сәйәсәте комитеты рәйесе Илгиз Бәҙретдинов, мәғариф бүлегенең методик кабинеты мөдире Миләүшә Садиҡова, мәғариф бүлеге методисы, райондың баш ағинәйе Сәжидә Миһранова, Ишембай ауылы биләмәһе башлығы Ралим Ғәҙелшин, тыл, хеҙмәт ветерандары, уҡыусылар һәм уҡытыусылар ҡатнашты. Килгән ҡунаҡтар барыһын да байрам менән ҡотланы, уҡыусылар һәм уҡытыусылар әҙерләгән бай йөкмәткеле концерт ҡараны, яугирҙарҙы бер минут тынлыҡ менән иҫкә алды.\nТулҡынландырғыс мәл етте. Ҡыҙыл таҫманы тантаналы рәүештә ҡырҡҡас, уҡыусылар обелиск эргәһенә веноктар, сәскәләр һалды. Ә һуғыш балалары – Әнисә Фәтҡуллина, Лиза Сәйфетдинова, Венера Ханнанова һәм Рима Хәлиуллина һәйкәл эргәһенә дүрт шыршы ултыртты.\nТашландыҡ, ҡарауһыҙ обелискыны Радио ауылынан килтереп, мәктәп эргәһенә урынлаштырыу – мәктәп директоры Азат Әхмәтйәновтың ниәте. Уға был эшендә ауыл биләмәһе башлығы Ралим Ғәҙелшин,Ҡатау-Тамаҡ карьер заводының баш инженеры Юрий Гусев, ауыл халҡынан Илшат Шаһабетдинов, Тимур Ғирфанов, мәктәп коллективы ярҙам иткән. Улар был изге эшкә етди ҡарап, обелискыны ремонтлап, буятып, сәскәләр ултыртып, тирә-яғын кәртәләп ҡуйған.\nЯугир ата-олатайҙарҙың исемдәре ташҡа уйылды Сыбаркүл ауылында Бөйөк Ватан һуғышы яугирҙарына мемориаль комплекс асылды\nОпубликовано 13 Май, 2015 - 12:24. Автор: Лилия\nБыл иҫтәлекле сара 8 майҙа үтте. Тантанала район хакимиәте башлығы Ғәли Хәйретдинов, Лағыр ауыл биләмәһе башлығы Зәбир Ситдиҡов, ауыл халҡы һәм ситтән ҡайтҡан ҡунаҡтар ҡатнашты.\nҺәйкәл бар шартына килтереп асылды: Дәүләт Гимндары яңғыраны, уҡыусылар шиғыр һөйләне, рәсми вәкилдәр, ауылдаштар, яҡташтар телмәр тотто, ҡыҙыл таҫма киҫелде, полиция хеҙмәткәрҙәре автоматтарҙан залп бирҙе, венок-сәскәләр һалынды. Яңы мемориаль комплекс ауыл клубы эргәһендә урынлашҡан. Ул кирбестән төҙөлгән һәм 5 гранит плитанан тора. Һәйкәлдең һул яғында – һуғышта һәләк булған 19 яугирҙың, уң яҡ ташҡа яуҙан Еңеү менән ҡайтып үлгән 23 кешенең исем-шәрифе уйып яҙылған. Уртала Мәңгелек ут яна, гранит плиталарҙа “Ватан-әсә саҡыра!” һәм “Рейхстаг башына Ҡыҙыл байраҡ беркетеү” һүрәттәре төшөрөлгән. Алтын төҫөндәге “1941” һәм “1945” һандары, йондоҙ фигураһы (улар нитротитандан Трехгорный ҡалаһынан эшләтеп алып ҡайтылған) һәйкәлгә йәм бирә.\nЕңеүҙең әһәмиәтен үҙ хеҙмәтебеҙ менән нығытырға тейешбеҙ\nОпубликовано 13 Май, 2015 - 12:15. Автор: Лилия\n70 йыл элек тантана иткән Еңеү еңел генә бирелмәгәне һәр кемгә билдәле. Атай-олатайҙарҙың фронттағы аяуһыҙ ҡаһарманлығы, әсәй-өләсәйҙәрҙең, быуыны ла нығынып бөтмәгән балаларҙың тылдағы фиҙаҡәр батырлығы, бик күп юғалтыуҙар, ҡайғы-хәсрәт, аслыҡ-яланғаслыҡ кеүек ауыр шарттар аша беҙҙең яҡты киләсәк яуланған. 9 май көндө лә, гүйә, тәбиғәт йәш быуынға шанлы йылдарҙы иҫкәртергә теләгәндәй, ҡапыл һалҡынайтып, ҡойма ямғыр ҡар менән алмашынды.\nҺауа торошоноң көйһөҙләнеүенә ҡарамаҫтан, был изге көндә Малаяҙҙа олоһо ла, кесеһе лә байрам парадына ашыҡты. Ғәҙәттәгесә Билдәһеҙ һалдат һәйкәле эргәһендә тантаналы митинг үтте.\n– Еңеү һәр ҡайһыбыҙ өсөн ҡәҙерле. Беҙгә тыныс күк йөҙө, илебеҙ хаҡына хеҙмәт итергә мөмкинлек биргән ветерандарыбыҙға мәңгелек рәхмәтлебеҙ, – тине район хакимиәте башлығы Ғәли Хәйретдинов сығышында. – Һуғыш батырҙары – мәңгелек хәтерҙә. Беҙҙең бурысыбыҙ – ошо Еңеүҙе онотмай, уның әһәмиәтен эшебеҙ, яҡшы уҡыуыбыҙ менән нығытыу.\nБашҡортостан Республикаһы Хөкүмәте вәкиле Алексей Пешков та ветерандарға изге теләктәрен еткерҙе. Ҡыҙғанысҡа ҡаршы, һуғыш яугирҙарының йылдан-йыл сафы кәмей. Бөгөн район буйынса Бөйөк Ватан һуғышында ҡатнашҡан ни бары 15 ветеран ғына ҡалған. Уларҙың күпселеге хәҙер ошондай байрам тантанаһына килә алмай. Митингыла Малаяҙ ауылынан бер нисә тыл хеҙмәткәре генә ҡатнашты. Шуларҙың береһе – Луиза Купцоваға һүҙ бирелде.\nЙәш быуын исеменән дә ветерандарға тәрән рәхмәт һүҙҙәре белдерелде. Яугирҙарҙың рухын бер минут тынлыҡ менән иҫкә алғас, Мәңгелек ут янына веноктар, ҡыҙыл ҡәнәфер сәскәләре һалынды.\nЯбай һалдат сағында орден алған\nОпубликовано 8 Май, 2015 - 12:34. Автор: Лилия\nҺуғыш ветераны, отставкалағы полковник Тәүил Шакиров фронт тураһында хәтирәләре менән уртаҡлашты\nКавалерия полкы составында данлы яу юлы үтеп, артабан ғүмерен хәрби хеҙмәткә арнаған отставкалағы полковник Тәүил Шакировтың тыуған Салауат районына ҡайтыуына ете йыл тулып уҙған. Ул сығышы менән Нәсибаш ауылынан. Һуғыштан һуң Латвияның Рига ҡалаһында төпләнә. Олоғайғас, 2008 йылда районға ҡайтып, Малаяҙҙа йәшәй башлай. Ветеран туҡһанынсы йәше менән барһа ла, әле лә сафта. 9 майҙа ул Өфөлә республиканың төп парадында ҡатнашасаҡ. Еңеүҙең 70-се яҙын билдәләгәндә, Ҡыҙыл Йондоҙ һәм II дәрәжә Ватан һуғышы ордендары кавалеры Тәүил Ниғәмәтйән улы Шакиров менән әңгәмә ҡорҙоҡ.\n– Тәүил ағай, һеҙ фронтҡа бик йәшләй алындығыҙмы? Хәтирәләрҙе бер аҙ яңыртып китмәҫһегеҙме?\n– Нәсибаш урта мәктәбенең 10-сы класын да тамамлап өлгөрмәнем, 17 йәшемдә, 1943 йылдың октябрендә Ҡыҙыл Армия сафына саҡыртып, Туймазы ҡалаһының запастағы кавалерия полкына яҙҙылар. 1944 йылда 1-се Белоруссия фронтына тәүләп һуғышҡа индем. 12-се гвардия кавалерия полкы составында немец фашистары менән алыштыҡ. Аттарҙа һыбай хәрәкәт итә торғайныҡ, дошмандарға ҡаршы пехота рәүешендә һуғыша инек. Кавалерист булараҡ, билдә һәр саҡ ҡылыс йөрөттөк. Әммә миңә ҡул пулеметын тоҫҡаусы вазифаһы йөкмәтелгәйне. Фашист илбаҫарҙарын тар-мар итеп, Көнбайыш Белоруссияны, Польшаның Варшава ҡалаһын азат иттек, Германияға барып етеп, Берлинды алдыҡ.\nЙырҙарҙа – һуғыш шаңдауы\nОпубликовано 8 Май, 2015 - 12:31. Автор: Лилия\nРайон мәҙәниәт йортонда Бөйөк Еңеүҙең 70 йыллығына арналған “Һуғыш шаңдауы” хор коллективтары конкурсының йомғаҡлау концерты булды.\nСәхнәлә Малаяҙҙың 1-се урта мәктәбе, Башҡорт гимназияһы, 113-сө һөнәрселек училищеһының уҡытыусыларынан, район хакимиәте, мәғариф бүлеге, үҙәк дауахана хеҙмәткәрҙәренән торған хор коллективтары сығыш яһаны. Улар башҡарыуында “Шайморатов генерал”, “Смуглянка”, “Маруся”, “Три танкиста”, “10-й наш десантный батальон” һ.б. хәрби-патриотик йырҙар яңғыраны.\nҮҙәк район дауаханаһы коллективы “Люди в белых халатах” һәм “Ровесницы” йырҙарын сәхнә күренеше менән дә байытты. Медиктар алғы планда йәштәр күңел асҡан мәлдә һуғыш башланыуы, совет һалдаттарының фашистар менән алышын һәм пленға эләгеп, һәләк булыуҙары хаҡында күңелһеҙ ваҡиғаны күрһәтте. Жюри уларға I урынды бирҙе. II – район хакимиәте, III урынға 1-се урта мәктәп коллективы лайыҡ булды.\nАуыл биләмәләре араһында үткән “Һуғыш шаңдауы” конкурсына ла йомғаҡ яһалды. I урынды Арҡауыл, II – Әлкә һәм III урынды Ишембай ауыл советының хор коллективы алды. Шунда уҡ “Театр яҙы” конкурсының да һөҙөмтәһе билдәле булды. I урынды Сыбаркүлдең “Шишмәкәй” һәм Мөрсәлим клубының “Аҡйондоҙ” театр коллективы яуланы. II – Ташауыл һәм Әлкә, III урынға Лағыр, Татар Малаяҙы һәм Арҡауыл коллективтары сыҡты. Башҡалар номинацияларҙа билдәләнде.\nЕңеү ҡәҙере йөрәктәргә уйылған\nОпубликовано 8 Май, 2015 - 12:25. Автор: Лилия\nЕңеү көнө – иң оло һәм изге байрам. Был көндө бар халыҡ бөтә донъяны фашизмдан ҡотҡарған яугирҙарыбыҙҙы, һуғыш ҡорбандарын иҫкә ала, илебеҙ өсөн ғорурлана. Шуға ла беҙҙең өсөн Еңеү көнөнән дә ҙурыраҡ, әһәмиәтлерәк дата юҡ. Шанлы йылдарҙы иҫкә алып, һуғыш һәм тыл ветерандарына дан йырлаған 70-се Еңеү байрамы районыбыҙҙа быйыл да киң билдәләнде.\nБайрам митингыһы район үҙәгендәге быйыл ғына яңыртылған Билдәһеҙ һалдат һәйкәле эргәһендә башланды. Ҡулдарына сәскә, шарҙар тотҡан, түштәрендә Георгий таҫмалары елберләгән уҡыусылар һәм район халҡы һуғыш һәм тыл ветерандарын ҡаршыланы. Тәбиғәт тә, әйтерһең, кешеләр менән бергә шатланды, көн салт аяҙ торҙо, ҡояш йылмайҙы. Сарала ялҡынлы телмәрҙәр, ҡотлау һүҙҙәре яңғыраны, халыҡ батырҙарын бер минут тынлыҡ менән иҫкә алды, һәйкәлгә веноктар һәм сәскәләр һалды. Автоматтарҙан залп биреү, һауаға төрлө төҫтәге шарҙар күтәрелеүе лә бик тулҡынландырғыс булды. Артабан ветерандар 113-сө һөнәрселек училищеһы кадеттары һәм Бөйөк Ватан һуғышы йылдарындағы машиналар ҡатнашлығында район мәҙәниәт йортона йүнәлде.Сарала ҡатнашыусылар С. Юлаев музейы биләмәһенә ағас ултыртты.


Күп илдәрҙе күргән ҡурайсы | Йәншишмә\nМатур тантанаға ауылыбыҙҙың күренекле шәхесе, Башҡортостандың атҡаҙанған мәҙәниәт хеҙмәткәре, ҡурайсы, ветеран уҡытыусы Мөхәмәт Уҫман улы Түләбаев та саҡырылғайны.\n– Мин 15 йәшемдә ҡурай тарта башланым. Уны күкрәктән сыҡҡан тын менән уйнау дөрөҫөрәк. Элегерәк Шығай мәктәбендә ҡурай түңәрәге булды. Һуңғы йылдарҙа был эш һүнеп ҡалды, ә балаларҙың уйнарға теләге бик ҙур. Йәштәрҙән берәйһе ойоштороп ебәрһә, яҡшы булыр ине, – тип һөйләне ул.\nХөрмәле ветераныбыҙ Шығай мәктәбендә 40 йылдан ашыу биология уҡытыусыһы булып эшләй. Уға күп илдәрҙе – Франция, Япония, Һиндостан, Сүриәне күреү бәхете тейә. Һәр береһенән алып ҡайтҡан иҫтәлекле әйберҙәре, сувенирҙары менән дә таныштырҙы.\nМөхәмәт ағай балаларға ҡурай тураһында легенда һөйләне, уҡыусыларҙың һорауҙарына яуап та бирҙе.\n« Бәйгеләрҙә һынатҡаным юҡ\nКүмәкләгән – яу ҡайтарған »


Тимер юл вокзалы тирәһендә 25 ҡатлыҡ яңы йорттар ҡалҡып сығасаҡ - GTRK.TV — Новости Уфы и РБ\nТимер юл вокзалы тирәһендә 25 ҡатлыҡ яңы йорттар ҡалҡып сығасаҡ.\nКарл Маркс урамы һәм Ибраһимов бульвары киҫелешендәге тау битләүендә яңы торлаҡ йорттар һалына. Был турала йәмәғәт тыңлауҙары ҡаланың Совет районы хакимиәтендә үтте. Эргә-тирәләге иҫке өйҙәр һүтелә, улар урынына 8 ҡаттан 25 ҡатҡа тиклем бейеклектәге 9 йорт төҙөлә, унда 1 мең ярым фатир буласаҡ. Проектта балалар баҡсаһы, бер мең автомобилгә иҫәпләнгән ер аҫты гаражы, башҡа инфраструктура ҡаралған. Төҙөлөштө башлау ваҡыты әлегә билдәһеҙ.\n14 ноября Янғындан һаҡлан\nРедакция «Вести-Башкортостан»: +7 (347) 273-68-32, [email protected].tv


Материалы за Май 2015 года » Страница 7 » Табын\nХөрмәтле Бөйөк Ватан һуғышы ветерандары, тыл эшсәндәре!\nҺеҙҙе ысын күңелдән Бөйөк Ватан һуғышында Еңеүҙең 70 йыллығы менән ҡотлайым!\nҠәҙерле ветерандар! Хөрмәтле Ғафури районы халҡы!\nҺеҙҙе Бөйөк Еңеүҙең 70 йыллығы айҡанлы ихлас ҡотлайым! Еңеү көнө – илебеҙҙә көтөп алынған иң төп, изге байрамдарыбыҙҙың береһе. 1418 көн буйы барған оҙайлы һуғыш һәр бер ғаиләлә, һәр совет кешеһендә юйылмаҫлыҡ ауыр эҙ ҡалдырҙы. Һуғыш ҡайғы һәм ауыр һынауҙар алып килде, миллионлаған кешеләрҙең ғүмерҙәрен ҡыйҙы һәм күптәрен ғәрип итте. Әммә совет һалдатының батырлығы, ҡыйыулығы, тылдағыларҙың түҙемлеге һәм фиҙаҡәрлеге, халыҡтың иҫ китмәле берҙәмлеге, дошманды еңергә ынтылышы емереклектәрҙе һәм үлемде аша атлап сығырға булышлыҡ итте. Беҙҙең кешеләр үҙ-үҙҙәрен ҡорбан итеп, донъяға бөйөк патриотизм өлгөһө булып, бергә берләшеп, еңеүсе халыҡ булып уҡмашты.\nЕңеү парадында ҡатнашасаҡтар\n9 майҙа Өфөлә үтәсәк Бөйөк Еңеүҙең 70 йыллығына арналған парадта районыбыҙҙан Бөйөк Ватан һуғышы ветерандары Яңғыҙҡайын ауылынан Тимерхан Хажи улы Рәхимов, Красноусолдан Вилдан Әйүп улы Шәрипов, Рамазан Ғәйнетдин улы Хөснөтдиновтар ҡатнашасаҡ.\n2015 йылдың 15 майында 15.00 сәғәттә Муниципаль район хакимиәтенең ултырыштар залында Башҡортостан Республикаһы Ғафури районы муниципаль районы Курорт ауылындағы муниципаль автономлы мәктәпкәсә белем биреү 5-се "Аҡ ҡайын” балалар баҡсаһын бөтөрөү тураһындағы БР Ғафури районы муниципаль район хакимиәтенең ҡарар проекты буйынса асыҡ тыңлау була.


«Башҡортостан ҡыҙы» журналының февраль һаны йырсылар һәм эшлекле ҡатын-ҡыҙҙар хаҡында бәйән итә // Йәмғиәт | новости башинформ.рф\n«Башҡортостан ҡыҙы» журналының февраль һаны йырсылар һәм эшлекле ҡатын-ҡыҙҙар хаҡында бәйән итә\n9:37, 17 февраля 2015 Йәмғиәт\nӨФӨ, 2015 йыл, 17 февраль. /«Башинформ» мәғлүмәт агентлығы, Ләйлә Аралбаева/.\n«Башҡортостан ҡыҙы» журналының 2015 йылдағы икенсе һаны донъя күрҙе. Февраль һанына күҙәтеү тәҡдим итәбеҙ.\n«Яныбай Хамматовтың фәрештәләре» тигән баш аҫтында билдәле әҙиптең тыуыуына 90 йыл тулыуға ҡарата уны иҫән сағында ҡәҙерләгән һәм үҙе үлгәс тә яҡты хәтерен һаҡлап, ижадын киң ҡатлам уҡыусыларға еткергән, тәржемә иткән гүзәл заттар – ҡатыны, ҡыҙы һәм ейәнсәре хаҡында. Мәҡәлә Яныбай Хамматовтың ейәнсәре Алһыу Әнүәр ҡыҙы Хамматованың ижад һәм күңел донъяһына сәйәхәт рәүешендә яҙылған.\nБашҡортостан Һаулыҡ һаҡлау министрлығының баш кардиологы, Башҡортостан Республикаһының атҡаҙанған табибы, медицина фәндәре кандидаты Ирина Николаева менән әңгәмә «Йөрәк менән шаярмайҙар» тип атала.\nНурия Килмөхәмәтованың «Алатау ҡыҙы Флүзә» тип исемләнгән мәҡәләһе Ишембай районы Ҡолғона ауылынан сыҡҡан ябай ҡыҙҙың нисек итеп ҙур вазифаларға үрләүе һәм ҡаҙаныштарға өлгәшеүен һөйләй. Һүҙ – «Башинформсвязь» асыҡ акционерҙар йәмғиәтенең акционер капиталы һәм мөлкәте идаралығы етәксеһе Флүзә Хәсәнова хаҡында.\nРоза Аккучукова – ике быуат киҫемендәге башҡорт йырсылары араһында иң билдәлеләренең береһе. Уның тормош һәм ижад юлы хаҡындағы мәҡәлә лә «Башҡортостан ҡыҙы»ның февраль һанында донъя күрә.\nФевраль һанының тышлығын наҙлы, өлгөр ҡыҙ Ынйы Иҙелбаева биҙәй. Яҙыусылар нәҫеле ебен дауам иткән был һылыуҙың маҡсаттары ныҡлы, ниәттәре изге. Уның менән һеҙҙе журналда Гөлнара Хәлфетдинова таныштырыр. Журналист Альмира Кирәеваның мәҡәләһе Стәрлетамаҡ ҡалаһының билдәле эшҡыуары «Гөлинур» затлы тундар хужабикәһе, йомарт хәйриәсе, тынғыһыҙ йәмәғәтсе Гөлинур Янсаева хаҡында.\n«Атайлы бала арҡалы» рубрикаһында фронтовик яҙыусы Әмир Моратовтың ҡыҙы Гөлсирә Иҙрисова ҡәҙерле атаһы тураһында иҫтәлектәре менән уртаҡлаша.\n«Башҡортостан ҡыҙы»ның февраль һанында республика әҙиптәренең әҫәрҙәре баҫылған. Башҡортостандың халыҡ шағиры Марат Кәримовтың шиғри шәлкеме гүзәл затҡа һоҡланыу, уны яратыу менән мөлдөрәмә. Шиғриәтебеҙҙең сағыу йондоҙо Тамара Ғәниева һуңғы осорҙа проза өлкәһендә лә бил нығыта. Әҙибәнең «Серле көршәк» тип аталған хикәйәһе журнал уҡыусылар күңеленә хуш килер, тип уйлайбыҙ.\n«Ғүмер бүләк итәм», «Ҡаршы сығып ал», «Әсәйемдең аҡ күлдәге», «Яҙмыштарҙан һин бит көслөрәкһең», «Тарат әле моңһоу уйҙарымды» китаптары аша замандашыбыҙҙың зиһененә үтеп ингән яҙыусы Хәйҙәр Тапаҡов менән әңгәмә лә ғаиләләге татыулыҡты нисек булдырырға, нисек ысын ир-егет тәрбиәләргә тигән көнүҙәк һорауҙарға арналған.\nЖурналда «Ҡорамасылар бәйге»һенә ебәрелгән эштәрҙең сағыу һүрәттәре лә урын алған. «Йөрәк дәрестәре» рубрикаһында йәр һайлау нескәлектәренә төшөнөргә мөмкин. «Ҡулыңдан һөйөн» рубрикаһында эшлекле ханымдарға Сайма Хәсәнова тәҡдим иткән күлдәк өлгөләре бирелә. Көршәктә бешерелгән аштар тәмле лә, файҙалы ла. Уларҙы әҙерләү серҙәре хужабикәләрҙең хәтер янсығына ярап ҡалыр.\nФевраль һанында «Башҡортостан ҡыҙы» үткәргән лотерея йомғаҡтары ла баҫыла. Телевизор, мультибешергес, фен, үтек, һәм баҫмаға ярты йыллыҡ яҙылыуҙы отҡан уҡыусыларыбыҙ исемлектә үҙҙәрен күреп һөйөнөр тип ышанабыҙ, тип хәбәр итте журналдың баш мөхәррире Гөлназ Ҡотоева.\nТеги: киң мәғлүмәт саралары,«башҡортостан ҡыҙы» журналы


“Юлдаш”та яңы миҙгелгә әҙерлек бара » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Яңылыҡтар таҫмаһы » “Юлдаш”та яңы миҙгелгә әҙерлек бара\n10.06.2019 “Юлдаш”та яңы миҙгелгә әҙерлек бара\n“Юлдаш” радиоһының сираттағы ижад миҙгеле аҙағына яҡынлашты. Тимәк, көҙҙән радиола яңы тапшырыуҙар, үҙгәрештәр көтөлә. Кис һайын тыңлаусыларҙы ҡыуандырған “Юлдаш”лы кис” тә яңы миҙгелдән башҡаса формат индерәсәк.\nАйбулат Сәсәнбаев һәм Венер Фәйзуллин алып барған “Юлдаш”лы кис” – быйылғы миҙгелдә оҙайлы тәнәфестән һуң киске сәғәттә эфирға сыҡҡан тапшырыу. Йәштәр һәм йәш күңеллеләргә тәғәйенләнгән тапшырыуҙың маҡсаты – башҡорт телен пропагандалау, йәш аудиторияны туплау, киләсәк быуынға телебеҙҙең мираҫын еткереү, тыңлаусыларыбыҙҙың кистәрен дәртле йырҙар менән биҙәү, тип билдәләнгәйне. Йыл дауамында тырышып эшләгән егеттәр ҙә тап ошо проектта тәжрибә тупланы, тура эфирҙа эшләргә, халыҡ менән аралашырға өйрәнде. Сентябрҙән яңы көс һәм идеялар менән һуғарылған, төрлө яҡлап яңыртылған киске эфир булыуына өмөт бар.\nЕгеттәрҙең яңы миҙгелгә әҙерләгән яңылыҡтарҙың береһе менән әле үк интернетта танышырға була: ул – гитара көйөнә яҙылған мажаралы мөхәббәт тарихы. Бындай мажаралар яңы миҙгелдә күбәйер, ә уның сюжетын булдырыуҙа тыңлаусыларҙың ҡатнашыуы мотлаҡ. Тыңлаусылар менән бәйле тағы бер шәп уйын әҙерләнә. Уның еңеүсеһе аҙна һайын аҡсалата бүләк аласаҡ. Тулы мәғлүмәтте көҙ “Юлдаш”лы кис”тә ишетерһегеҙ. Әйткәндәй, ул хәҙер киске сәғәт туғыҙҙан унға тиклем түгел, ә киске сәғәт 10-дан 12-гәсә планлаштырыла.\nЯңы рубрикалар, яңы концепция менән донъя күрәсәк тапшырыу йәштәрҙең яратҡан радио-шоуына әйләнер, тигән ышаныстабыҙ. “Юлдаш” эфир киңлектәренә сыҡҡанда тыуған балаларға киләһе йылда 20 йәш, тимәк, улар – беҙҙең тиңдәш. Тиңдәштәр, бергә булайыҡ!


Бал балы бәләһе (юмореска)\n2 Июль 2020, 19:00\nБик бошонҡо, борсоулы бөгөн Борхан. Башында буръяҡ буталсыҡ. Берсә бүкәндәй башын баҫып болоҡһой, берсә бушалъюҡҡа бирләнеп борҡой.\nБереһенән –береһе бәләкәй биш балаһының болдорҙы бер итеп баҫтырышыуы, бөтөрөлөүе Борхандың былай ҙа бәләле башын быраулағандай. Биләүле бәләкәстәренең биҙаланыуы ла бимазалай бисара Борханды. Бишектәге бәпесен бәүетә-бәүетә бутҡа бешергән бисәһе Бибисара баянан бире борсаҡлап, борослап Борханды битәрләй:\n— Битһеҙ! Бешмәгән! Бабаларыңда булмағанды... Был боҙоҡлоғоңдо балалар белһәме... Бөлдөрҙөң бит! Булыр- булыр ҙа былай ҙа бушаҡ булмаҫ. Бәҫеңде бөтөрөп...\nБәғзе бер бисәләрҙәй буштан-бушҡа боларып бөтөрөнмәй баҫалҡы, бөтмөр Бибисараһы. Булаһы – булған, буяуы —битенә буялған Борхандың. Башын бағанаға бәрерҙәй ҙә бит бөгөн.\nБисәһенең битәренән боҫмаҡсы булып, балта, бысҡыһын барлап бүрәнәлегенә барҙы. Биш былтыр башлаған баҙына бағаналар бысмаҡсы булып байтаҡ бызмырлаһа ла, бағаналар бысылманы, билдәле. Банк бүлексәһенә лә бараһы бар ҙа бит. Барырһың бармай ҙа бынаулайтып: бите бөтәрләнгән, бәбәктәре баҡаныҡылай баҡайған, бөҙрәләре буталған. Бажаһына барырғамы?.. Барый бажаһы менән борсаҡтары бешер ине лә, берҙән-бер балдыҙынан бөжөмләй бит әле. Бөткән баш – бөткән! Битенә битлек бөркәргә лә, бер ни белмәмеш булып барырға... Барыуын барыр ҙа, Бибинур балдыҙы болдорона баҫтырмай болғауыслап борасаҡ. Бисәһеләй битәрләп булышмаҫ балдыҙы. Борҡоһа, бирле бисуранан былайыраҡ биғәләш Бибинур: батмусын битенә бәреп, буш биҙрәһен башына батырырға ла булдырыр. Быны биш бармағылай белә Борхан.\n...Был бәләнең башы былай булды: Барый бажаһына балтасы Басир менән бура бурашҡайнылар. Бергәләгәс, берәгәйле бураны бурап та бөттөләр. Булдыҡлы балдыҙы бауырһаҡ, бауыр бәлеше, бәрәңге бәрәмәсе, бишбармаҡ бешергән. Буҙа, бал балы ла булдырған белдекле Бибинур. Бер баҫаһын – биш баҫып, бурасыларҙы баҡты балдыҙы. Буйтым байрам булды. Бер бутил балды бөтөргәнсе бәргәндәр бит, бирәндәр. Баллы бутил байтаҡ бүҫкәргәс, бажаһының баянына боронғо ,,Байыҡты,, бейегәндәрен белә Борхан. Ә бына бажаһы менән бәхәсләшеп буйсан, бағаналай беләкле Басирҙы биргесләгәнен, бутилдәге бал бөткәс, балдыҙына бәйләнгәнен, бәһлеүәндәй бажаһына ла баш бирмәй боларғанын, биллаһи, белмәй. Боролоштағы батҡаҡҡа батып балаҡтары, балтырҙары, ботинкалары, башалтайҙары буялып бөткән байғошто бисәһе барып алған.\nБыларҙың бөтәһен дә буҫығып бөткән Бибисараһы буҙлай-буҙлай бәйәнләне. Борхан баҙаны, буҙарынды, бүртенде. Бынағайыш! Борхандың бер ҙә былай былағайланғаны, бәйелһеҙләнгәне булманы ла баһа бығаса. Былар бит бөтәһе лә баяғы бал балы бәләһе! Балтаһы быуаға батҡандай булып бөтөрөндө бахыр Борхан. Булмай былай... Бөгөн барыбер бер\nни башҡарып булмаҫ буғай. Базы быуаһына балыҡҡа барыр, булмаһа. Базыла бәрҙе, бағрыларға бәрәмәт батырғайны, бәсмәнеләр микән? Бисәһенә белгертмәй бәрәңге баҡсаһы буйлап барып баҫмаға боролдо. Быуаға барышлай болондағы бөтнөк, болануттарҙы барлар. Берыңғай Базы буйындағы бөрлөгәнлектәрҙе, баланлыҡтарҙы ла байҡар. Болантау битләүендәге бесән бакуйҙарын болғатыр. Бойҙай баҫыуы буйына бәйләгән билдәш быҙауҙарын бауынан бушатыр. Бәлки башындағы буталсыҡ болоттар бөтөр. Бибисараһының да бураны баҫылыр. Бүтәнсә бал балына бирешеп бахырланмаҫ, бәҫһеҙләнмәҫ Борхан. Бер бите бешкәне лә берәгәйле булды.


«Һөнәрем изге – икмәк үҫтерәсәкмен» » «Йәшлек» гәзите\nГазета "Йәшлек" » Яңылыҡтар архивы » «Һөнәрем изге – икмәк үҫтерәсәкмен»\n16.11.2010 «Һөнәрем изге – икмәк үҫтерәсәкмен»\nМинеңсә, икмәк үҫтереү өсөн иң башта ерҙе ихлас күңелдән яратыу кәрәк. Ерҙе, ер эшен яратмайынса икмәк үҫтереп булмай.\nБәлки, ауыл ерендә үҫкәнгәлер, ауыл тормошон яратҡанғалыр, уның тәбиғәтен һаҡлау теләге менән, күңелем Башҡорт дәүләт аграр университетының агрономия факультетына ашҡынды. Мин агроном-эколог һөнәрен үҙләштерәсәкмен. Әле беренсе генә курста уҡыуыма ҡарамаҫтан, был һөнәрҙең еңелдән түгел икәнен аңланым. Сөнки агроном булып халыҡ алдында ҙур яуаплылыҡ тояһың, ә эколог булып үҙең йәшәгән ерҙең, уның һауаһы таҙа булыуын теләйһең һәм маҡсатыңа ирешер өсөн тырышасаҡһың.\nУниверситетым тураһында ла бер-ике һүҙ әйтеп китмәксемен. Башҡорт дәүләт аграр университеты быйыл 80 йыллыҡ юбилейын билдәләне. Был ваҡыт эсендә унда әллә күпме агроном, умартасы, мал табибы белем алып, тыуған ерҙәрендә хеҙмәт итә.\nАбруйлы вуз студенты булыуым менән сикһеҙ ғорурланам. Сөнки бында уҡыусылар өсөн барлыҡ мөмкинлектәр булдырылған: һәр студент үҙен ниндәй ҙә булһа яҡшы яҡтан күрһәтергә ынтыла – спорт түңәрәгенә йөрөй, кемдер сәхнәлә сығыш яһай, ҡалғандар иһә журналистика, туризм һәм башҡа түңәрәктәрҙә теләп шөғөлләнә.\nБашҡорт дәүләт аграр университетының төп нигеҙе булған агрономия факультетына ла 80 йәш тула. Факультетыбыҙ йылдар үтһә лә ҡартаймай, ә, киреһенсә, йәшәрә тип уйлайым. Сөнки йәштәр был факультетҡа теләп уҡырға килә.\nМин университетты тамамлағас, тыуған яғыма ҡайтып, хеҙмәт итәсәгемә ышанам һәм уның саф һауаһы, таҙалығы өсөн тырышасаҡмын. Алдарына ҡуйған маҡсаттарына ышанып атлаусылар ғына был тормошта юғары уңышҡа ирешә. Был урында Әнғәм Атнабаевтың һүҙҙәрен иҫкә алғым килә: «Мин был ерҙе матурларға тыуҙым». Уны матурлар өсөн көсөңдө йәлләмәҫкә кәрәк.\nБашҡорт дәүләт аграр университеты студенты.


«Крәҫтиән хеҙмәтенән йәм, тәм табабыҙ», – » «Йәшлек» гәзите | Газета «Йәшлек»\nГазета "Йәшлек" » Иҡтисад » «Крәҫтиән хеҙмәтенән йәм, тәм табабыҙ», –\n09.10.2010 «Крәҫтиән хеҙмәтенән йәм, тәм табабыҙ», –\nҡапҡа төбөнә килеп туҡтағас та алдағы ихатаға бер күҙ ташлап алыуҙан уҡ хужаларҙың буйтым ғына йәшәүен шәйләнем: бер гектарҙай майҙандың һул яғында кирбестән төҙөлгән ҙур ҡаралты, уны артлап күп һәм бейек итеп тиреҫ өйөлгән; уң яғында – киң, оҙон баҡса; уртала – күк төҫтәге «Беларусь» тракторы, арбаһына дүрт-биш феләк тейәлгән мини-трактор. Икеһе ике ерҙә бәйләнгән эттәр, ят кешене күреү менән урындарынан һикереп тороп, абаларға тотондо. ҡурҡаҡ кешегә ни шул етә ҡалды: йөрәгемде усыма йомоп, артҡа сигендем.\n– ҡурҡмағыҙ, улар бәйле. Әйҙәгеҙ, өйгә үтәйек, – тине юлдашым, мине тынысландырырға тырышып.\n– Ошо өйгәме? – тип, алдымдағы бәләкәй йортҡа ымланым.\n– Юҡ, өй арыраҡ, – тип көлөмһөрәне лә юлдашым, алға төшөп, ары китте.\nТыныс ерҙә, урамдан, барлыҡ ығы-зығынан ары урынлашҡан өйҙөң бейек болдорона күтәреләбеҙ.\n– Әйҙүк! Үтегеҙ! Нисек килеп еттегеҙ? – Мыҡты кәүҙәле һаҡалтай беҙҙе түргә саҡырҙы ла дивандан урын күрһәтте, ә үҙе ҡаршыбыҙҙағы ултырғыстан урын алды. – Мин ошо шәхси ярҙамсы хужалыҡты алып барыусы Хәлил Хәбир улы булам.\nТотҡан урындан һындыра – әңгәмәбеҙ башында уҡ хужа тураһында күңелгә шундай фекер һалынды. Биргән һорауға һандар һәм факттар менән сатнатып яуап бирә. Яуаптарында икеләнеү-шикләнеүҙәргә, артыҡ хис-тойғоларға урын юҡ. Аҡ икән – аҡ, ҡара икән – ҡара. Бәлки, ысын ир кеше шулай булырға ла тейештер? Ыңғырашыу-һыҡраныуҙар, ризаһыҙлыҡ-ҡәнәғәтһеҙлектәр булһа, бәлки, уның эше лә алға бармаған булыр ине. Сөнки һуңғы ун-егерме йыл эсендә тормошон еңел булмаған игенселек, малсылыҡ менән бәйләргә ҡарар иткән күпме ауыл кешеһе, эшен яйға һала алмайынса, ауырлыҡтар алдында баҙап ҡалып, артҡа сигенде, тормошомдо алға ебәрәм, тигән матур уй-хыялдарынан кире дүнде. Бигерәк тә үҙҙәренә түгел, ә дәүләт ярҙамына өмөт бағлаусылар уңышһыҙлыҡҡа дусар булды... Ә беҙҙең герой ҡамырбатырҙарҙан түгел. Ул – ысын ир уҙаманы, ғаилә башлығы, бына тигән дүрт ул атаһы, белдекле хужа. Өҫтәүенә, ярлы-ябағаны, йәберһетелгәндәрҙе үҙ яҡлауы-иғтибарынан мәхрүм итмәгән ил уҙаманы ла. Хәйер, быларҙың барыһы тураһында ла бәйнә-бәйнә уның, Хәлил Хәбир улы Ғәптрәҡиповтың, үҙенең ауыҙынан һөйләтәйек, булмаһа.\nУлдарымды крәҫтиән хеҙмәтендә тәрбиәләнем\nҡатыным Тамара менән икебеҙ ҙә – баш ҡалала тыуып үҫкән, бергә уҡыған кешеләр. Бик йәшләй генә, 18 йәшебеҙҙән, үҙ оябыҙҙы ҡороп ебәрҙек. Ошо йәштән иңебеҙгә ҙур яуаплылыҡ йөкмәгәнебеҙҙе ул саҡта аңланыҡмы икән? Эйе, ҙур яуаплылыҡ тип һанайым мин был аҙымды. Үҙең, тормош иптәшең, буласаҡ балаларың өсөн... Хәйер, ғаилә тормошо өсөн иртә өлгөрөп етеү минең ғаиләм өсөн хас сифаттыр – улдарым да бик иртә өйләнде. Кәләш алам, тигән теләк белдергәс, беҙ уларға бер ҙә ҡаршы килмәнек.\nҮткән быуаттың 80-се йылдары аҙағында илдә болғаныш-солғаныштар, тәртипһеҙлек, әхлаҡһыҙлыҡ, әҙәпһеҙлек күренештәре, криминал киң солғаныш ала башлағас, улдарымдың киләсәге тураһында борсолдом. Уларҙы нисек итеп ҡала мөхитенән, урам, дөрөҫ йүнәлештә бармаған тиҫтерҙәре йоғонтоһонан әрсәләргә? Уйлана торғас, бер ҡарарға килдем: тик ауыл ерлеге генә балаларҙы һаҡлап алып ҡаласаҡ. Һәм, күп тә уйлап тормайынса, ҡатыным менән килештек тә, Өфөнән алыҫ булмаған Благовещен районының Төрөшлө ауылынан ер участкаһы менән бергә бәләкәй генә өй һатып алдыҡ. Урындағы совхозға прораб булып эшкә урынлаштым. Һәм бына ошо ҡарарыма һаман да ҡыуанып бөтә алмайым – дөрөҫ юл һайлағанмын икән. Улдарым аҡыллы, егәрле, зирәк булып үҫте – һәр ваҡыт крәҫтиән эше менән мәшғүл булғас, баштарына юҡ-бар уй инеп тә сыҡманы. Төплө белем алдылар, ҡулдары эшкә өйрәнде. Мәктәпте тамамлағас, һәр береһе артабан үҙ юлын тапты. Ике өлкән улым, ғаилә ҡороп, балалар үҫтерә. Әлеге көндә өс улымдың яратҡан эше бар. Улар – тормошта минең төп таянысым һәм йыуанысым. Дүртенсе улым, кинйәм Исмаил, әлегә янымда, туғыҙынсы класта уҡып йөрөй. Минең уң ҡулым. Хужалығыбыҙҙа ул белмәгән һәм башҡармаған эш юҡтыр.\nАуыл еренә алып ҡайтып, улдарымды ат көтөргә, һыбай йөрөргә, йылҡы ите ашарға, ҡымыҙ эшләргә һәм эсергә, мал салырға, һыйыр һауырға, ер эшкәртергә, яҙын сәсергә, көҙөн уңыш йыйып алырға, крәҫтиән хеҙмәтенән йәм, тәм табырға өйрәттем. Йәғни тамырҙарына, булмыштарына ҡайтарҙым. Һәм бының менән бик ғорурланам. Атай булараҡ, улдарыма дөрөҫ тәрбиә бирә алыуыма ҡыуанам. Ғөмүмән, ике-өс туған 16 ағай-эне араһынан миндә генә ергә, тамырҙарыбыҙға тартыу көсө көслө булып сыҡты. Һәм был көстө улдарыма ла һеңдерә алдым. Улар, ҡалала эшләп, унда йәшәһә лә, ял һайын миңә килеп ярҙам итә. Ә һигеҙ ейән-ейәнсәремдең йәйге-ҡышҡы каникулдарҙа беҙгә килеп ял итеүе, эшкә өйрәнеүе ҡаланың ығы-зығыһынан, тәртипһеҙлектәрҙән арындыра.\nХалыҡ традицияларына тоғролоҡ һаҡлайбыҙ\nИр булараҡ, үҙемә ҡағылышлы мөһим эштәрҙе атҡарҙым тип һанайым: өй һалдым, улдарым бар, ағас ултырттым.\nҒаиләмдең матур традицияларының күбеһе халыҡ йолалары, ғөрөф-ғәҙәттәренә таяна. Әйтәйек, ҡунаҡ килгәндә, байрамдарҙа ат йәки башҡа эре мал йығып һуйыу минең өсөн намыҫ эшенә әүерелгән. Өлкән улым Артур армияла хеҙмәт итеп ҡайтҡас – ат, Чечняла хеҙмәт итеп ҡайтҡас, үгеҙ һуйҙым. Уның иҫән-һау ҡайтыуы бөтә туғандар өсөн дә ысын байрамға әүерелде.\nТағы ла бер изге йола: ҡатындарыбыҙҙы абортҡа ебәрмәйбеҙ. Һәр бала үҙ ризығы менән тыуа – быны беҙҙә һәр кем белә.\nҒөмүмән, беҙҙең ата-бабаларыбыҙ ҡанында имселек, табиплыҡ бар. Атайым да дауалаусы булды, ҡатыным яғынан да ғүмерҙәрен медицинаға арнағандар бар. Шунлыҡтан улдарымдың медицина юлын һайлауына бер ҙә аптырарлыҡ түгел. Артурыбыҙ медицина колледжын тамамлағас, армияға киткәйне. Хәҙер юрислыҡҡа уҡыуын дауам итә. Эдуардыбыҙ – хирург. Давидыбыҙ аграр университетты тамамланы – заман иҡтисадсыһы. Кинйәбеҙ Исмаилды туғыҙынсы кластан һуң шулай уҡ медицина колледжына ебәрергә уйлайбыҙ. Яҡшы стоматолог ауыл ерендә лә кәрәк. Ул үҙебеҙҙең янға ҡайтасаҡ. Халыҡ йолаһы буйынса, кинйә ул ата-әсәһе янында, атай нигеҙендә ҡалырға тейеш. Исмаил өсөн ошо уҡ ихатала өй һалырға уйлайбыҙ: ағайҙары бала-сағаһы менән ауылға ҡайтҡанда ҡустыһын, уның ғаиләһен тынысһыҙламаһын, ә атай йортона төбәп ҡайтып төшһөн тиеүем.\nБеҙҙең ғаилә айыҡ тормош менән йәшәй. Мин үҙем 22 йәшемдән спиртлы эсемлекте йотҡаным юҡ. Улдарымды ла шул рәүешле тәрбиәләнем.\nМин – ирекле крәҫтиән\nЗаманында «Степановский» совхозында өс меңләп кеше эшләй ине. Благовещен ҡошсолоҡ фабрикаһында алты йөҙләп кеше мәшғүл булды. Совхоз менән фабрика юҡҡа сыҡҡас, халыҡ аптырап ҡалды. Эш артынан кемдер – Өфөгә, икенселәр – Благовещен ҡалаһына, өсөнсөләр Себергә сығып китте. Тик ғаиләңдән ситтә йәшәү, балаларыңды тәрбиәләүҙе ҡатын елкәһенә генә һалыу эшме ни ул?! Ситкә китмәйенсә лә ауылда йәшәп була. Әлбиттә, иренмәһәң. Хатта сәскә лә атырға мөмкин. Тик шуныһы шарт: крәҫтиәнгә дәүләт ярҙамы булырға тейеш. Бында мин агросәнәғәт комплексын күҙ уңында тотмайым. Ул – производство. Уға дәүләт дотациялары, льготалы кредиттар, маҡсатлы субсидиялар, лизингылар һәм башҡалар ҡаралған. Ә бына крәҫтиәнлек, шәхси ярҙамсы хужалыҡ, фермерлыҡ – ул көнкүреш, тормош, быуаттан-быуатҡа килгән тормош-йәшәйеш ҡоролошо. Дәүләт бына ошо крәҫтиәндәргә ярҙам итергә тейеш. Субсидиялар, льготалы кредиттар менән. Юғиһә шәхси ярҙамсы хужалыҡтар ситтә ҡала. Дәүләт ярҙамы булһа, ауыл халҡы эшһеҙ-ашһыҙ ҡалмаҫ, ситтә йөрөмәҫ, балаларын тәрбиәләү-уҡытыу, аяҡҡа баҫтырыу менән булыр, ауыл да быуынын нығытыр ине. Үҙ ғаиләңде, ҡалала йәшәгән туғандарың-яҡындарыңды аҙыҡ-түлек менән тәьмин итеү үҙе үк яҡшы нәмә бит.\nМин ғүмеремде тәүҙә йылҡысылыҡ менән бәйләргә булғайным. Хатта тоҡомло юртаҡ та һатып алдым. Тик был ниәтемә бойомға ашырға яҙмаған булғандыр – аттар өсөн көтөүлек юҡ беҙҙә. Шуға 2006 йылда Владимир Путин шәхси ярҙамсы хужалыҡтарға дәүләт ярҙамы тураһындағы өҫтөнлөклө программаны күтәреп сыҡҡас, пландарымды бер аҙ үҙгәрттем – сусҡасылыҡ менән шөғөлләнергә ҡарар иттем. «Россельхозбанк»тан 300 мең һумлыҡ маҡсатлы кредит алып, хужалығымды нығытырға булдым. Кирбестән һарай һалдым, инә сусҡалар һатып алдым. Эре малымды ла ишәйттем. Мал аҙығы юлланым. Икенсегә тағы ла мал һанын ишәйтеүгә 200 мең һум кредит алып, ҡурама газ, һыу, яҡтылыҡ үткәрттем. Путиндың маҡсатлы программаһы минең кеүек хужалар өсөн бик ҡулай булды-булыуын – кредитымдың яртыһын дәүләт субсидияһы менән ҡапланым, тик икенсе яртыһын түләүгә субсидия юллауым бер файҙа ла килтермәне. Шулай ҙа төшөнкөлөккә бирелмәйем: ай һайын 30-ар мең һум кредит түләй-түләй, донъямды алға алып барырға тырышам. Әлбиттә, республикабыҙ Президенты ла шәхси ярҙамсы хужалыҡтарға ярҙам итеү кәрәклеге тураһында һүҙ алып бара. Уның ярҙамына өмөт итәм дә инде.\nБер йылда дәүләткә 130 центнер сусҡа ите тапшырҙым. Бынан тыш, баҙарҙа һатам, ит комбинатына тапшырам. Иткә мохтаж булған даими клиенттарым барлыҡҡа килде. Кешеләр малдарымды теләһә ниндәй биоөҫтәмәләр ашатмайынса, таҙа иген менән генә аҫрауымды белә һәм шуға итте минән генә һатып ала башланы.\nТырышлыҡ һалғас, эш бара. Ит тоҡомло сусҡаларҙы ун айҙа 3 центнерға тигәндәй еткереп, һимертеп һатам. Малдарымдың тотороҡло һаны 50 баш булһа, әллә күпмеһе өҙлөкһөҙ әйләнештә йөрөй. Быға тиклем 16 инә сусҡам бар ине, быйыл, аҙыҡ наҡыҫ булғанлыҡтан, 12 башҡа ҡалдырырға тура киләсәк. Дүрт һыйырымдың да берәүһен генә ҡалдырҙым. Итәк-еңде тартып, ҡалған малдарымды ҡышлатып сығарһам да яҡшы әле. Аҙыҡ запасын булдырырға тырыштым.\nИзгелектең сиге юҡ\nЭйе, беҙҙә аграрий юҡҡа сыҡты. Сөнки кешеләр дөрөҫ йәшәмәне. Халыҡ ҡиммәттәре, традициялары юғалтылған. Етәксе абруйы, исеме тураһында түгел, ә крәҫтиән тураһында уйларға һәм хәстәрлек күрергә кәрәк ине. Яҡшыға өмөт итеп, тормошто юлға һалыу ниәте менән «Ғәҙел Рәсәй» партияһына индем. «Берҙәм Рәсәй»ҙең, ЛДПР-ҙың урындағы вәкилдәре менән осрашып, районда хужалыҡ эштәрен, халыҡ тормошон юлға һалыу тураһында һөйләштек. Төрлөбөҙ төрлө яҡҡа тартҡанда түгел, ә бер булып, бер төптән егелеп эшләгәндә генә яҡшы һөҙөмтәләргә ирешеү мөмкинлеге тураһында һүҙ алып барҙыҡ. Әлеге көндә бер юҫыҡта эш алып барабыҙ. Бигерәк тә социаль яҡланмаған халыҡ ҡатламына, күп балалы, ауыр хәлдә ҡалған ғаиләләргә, янғындан зыян күргәндәргә маҡсатлы ярҙамды даими ойоштороп торабыҙ.\nБеҙҙең районда 65 Бөйөк Ватан һуғышы ветераны йәшәй. Еңеү көнөндә улар өсөн матур тантана ойошторҙоҡ. Уларҙан тыш, йәш ветерандар ҙа – «ҡыҙыу нөктә»ләрҙә булып ҡайтҡандар ҙа, һәләк булып ҡалғандар ҙа байтаҡ. Район хәрби комиссариаты аша шундай ғаиләләрҙең исемлеген алып, улар менән яҡындан танышып сыҡтым һәм, хәл-тороштары, проблемалары менән яҡындан танышҡас, тәнем эҫеле-һыуыҡлы булып китте. Улар Тыуған иле алдында изге бурысын үтәп һәләк булған, ә ғаиләләре тураһында онотҡандар?! Минең улым да Чечняла булды бит, тип уйланып, бөтәһен дә йөрәгем аша үткәрҙем дә, шул тиклем тетрәндем. Һәләк булған яугирҙарҙың ғаиләләре, тимәк, улымдың, шулай уҡ минең дә яҙмышташтарым һәм яҡындарым. Мин түгел икән, кем ярҙам итер уларға? Бына ошо уйым алып килде лә инде һәләк булған яугирҙарҙың ғаиләләре йәшәгән йорттарға. Һәр береһе менән яҡындан танышҡас, уларға шәхсән рәүештә лә, «Ғәҙел Рәсәй» партияһының урындағы ойошмаһы, йәмәғәтселек аша ла мөмкин тиклем ярҙам итергә тырыштым һәм тырышам.\nӘлфиә ХӘЛИТОВА: «Ирем Рәзиф Хәлитов 1993 йылда Тажикстанда 12-се погранзаставала хеҙмәт иткәндә һәләк булды. Мин 7 йәшлек ҡыҙым һәм өлкән йәштәге ауырыу әсәйем менән яңғыҙ тороп ҡалдым. Әлбиттә, рухи яҡтан да, матди яҡтан да ярҙамға бик мохтажбыҙ. Өҫтәүенә, 83 йәшлек әсәйем түшәккә йығылды – уның янынан китә алмайым, өҙлөкһөҙ тәрбиә кәрәк. Ирем үлгәндән һуң 17 йыл эсендә фатирыбыҙға беҙҙең хәлебеҙҙе белешергә кешеләр тәүгә килде – улар Хәлил Хәбир улы менән уның ҡатыны Тамара Давидовна Ғәптрәҡиповтар ине. Улар шулай уҡ Чечняла һәләк булған Юмадиров Игорҙың, Першин Антондың, Көньяҡ Осетияла ятып ҡалған Полушкин Артемдың йорттарына барып, хәл-әхүәлдәрен белешеп, ярҙам ҡулын һуҙҙы. Ярҙам төрлөбөҙгә төрлөсә булды, әлбиттә. Минең, мәҫәлән, фатирымдың тәҙрә рамдары иҫкереп, быяла өлгөләре ҡойолорға тора ине. Бер көндө «Галерея окон» фирмаһы белгестәре килеп инде һәм тәҙрәләремде яңыртып сығып китте. ҡыуанғанымды! Хәлил Хәбир улына һәм уның хеҙмәттәштәренә, фекерҙәштәренә ихлас күңелдән рәхмәтемде һәм изге теләктәремде еткерәм!»\nТамырҙарымда – Аҙналиндар ҡаны\nБеҙҙең быуын үҙ ҡанына интернационалистик идеяларҙы һеңдереп үҫте. Минең өсөн, мәҫәлән, башҡорт, татар, рус, сыуаш һәм башҡа милләт юҡ. Беҙ барыбыҙ ҙа иң тәүҙә кешеләр һәм бер Аллаһы Тәғәлә аҫтында йөрөйбөҙ, бер үк һауаны һулайбыҙ, бер үк һыуҙы эсәбеҙ. Минең тыуыу тураһындағы таныҡлығымда милләтем татар тип яҙылған, сөнки атайым – татар. Ә яртым минең – башҡорт. Әсәйем яғы тамырҙары Аҙналиндарға барып тоташа. Өләсәйем, Ғәбиҙә Аҙналина, беҙгә үҙ ырыуы тураһында күп нәмә һөйләй торғайны. Хәҙер уйланһам, шуныһы йөрәкте һыҡрандыра: Аҙналиндарға бәйле бөтә тарих, риүәйәт һәм легендалар телдән-телгә, быуындан-быуынға бышылдап ҡына тапшырыла килгән. Бөгөн генә был турала ҡурҡмайынса, ауыҙ тултырып һөйләргә мөмкин.\nМинең һигеҙенсе быуын ата-бабам ишан булған, һәм уның килер быуындары тәүҙә батшалар, аҙаҡ властар тарафынан эҙәрлекләүгә дусар ителгән. Ун һигеҙенсе быуатта Башҡорт еренең Шайтан-Көҙәй улусындағы Шайтан ауылының көлө күккә осоуы фажиғәһе һаман да йөрәктәрҙе тетрәндерә...\nЭйе, минең тамырҙарымда Аҙналиндар ҡаны тиртә. Миндә – ысын яугир рухы. Тик бының менән кәпәренмәйем. Барыһын да тыныс ҡына ҡабул итәм. Ғәҙеллек, дөрөҫлөк яҡлымын. Һәр нәмәгә ҡарата үҙ фекерем, мөнәсәбәтем бар. Үҙ яйыма, үҙ көйөмә йәшәй бирәм. Кешегә лә зыян итмәйем, үҙемде лә йәберләтмәйем – Аҙналиндар тамырын эҙәрлекләй, ҡорота торғас, беҙҙә һаҡлыҡ, уяулыҡ гены хасил булған. Тормошта бер нәмәне яҡшы үҙләштерҙем: үҙеңә насар энергия йәлеп итмәүең хәйерлерәк, шуның өсөн әйләнә-тирәләгеләр менән мөнәсәбәттәрҙе боҙмайым. Хатта сәбәбе булған хәлдә лә. Иң мөһиме, мин – кеше. Ошо ерҙә, тыуған Башҡортостанымда, тыуып үҫкән кеше. Үҙем дә, улдарым да – Тыуған еребеҙҙең ысын илһөйәрҙәре. Илемде, еремде, халҡымды яратам. Үткән быуынды ихтирам итәм, бөгөнгөһөнә хөрмәтем ҙур, киләсәк быуынға ышанам.


12-се июндә Рәсәй көнөн билдәләү һәм артабанғы ял көндәре сәбәпле пенсия һәм социаль түләүҙәр махсус тәртип буйынса таратыла | ГТРК «Башкортостан» — Новости Уфы и РБ\n12-се июндә Рәсәй көнөн билдәләү һәм артабанғы ял көндәре сәбәпле пенсия һәм социаль түләүҙәр махсус тәртип буйынса таратыла\n11 июня 2015 — 17:00\nТүләүҙәрҙе почта элемтәһе аша алыусыларға был хаҡта май айындағы квитанцияларында уҡ хәбәр ителгән. Таратыу ваҡыты айҙың 11-нән 14-нә тиклемге осорға тура килгәндәр аҡсаларын көнэлгәре аласаҡ. Кредит ойошмаларына тейешле сумма шулай уҡ бер көн алдан, 11-се июндә күсерелергә тейеш.\nБөгөн бөтә донъя мосолмандары Ураҙа-байрамын билдәләй\nБыл көн менән изге Рамаҙан айы тамамлана. Ураҙа байрамы – ул быуаттар буйы кешеләрҙең рухи сафлыҡҡа, мәрхәмәтлек һәм изгелеккә ынтылышын сағылдыра. Ураҙа ғәйете – мосолмандарҙың мөһим һәм яратҡан байрамдарының береһе, изгелек, игелек билдәһе, миһырбанлыҡ һәм мәрхәмәтлеккә өндәүсе көн.\nБеҙҙең хәбәрсебеҙҙәң эше юғары баһаланды\nҺарытауҙа Бөтә Рәсәй телевизион фильмдар һәм тапшырыуҙар конкурсында беҙҙең телеканалдың хәбәрсеһе Юлиә Ниғмәтуллинаның эше юғары баһа алды. Психологик тренингтар ҡорбандары тураһындағы репортаж иң яҡшы журналист тикшереүе тип танылған. Шулай уҡ, был эш юғары һөнәри оҫталыҡ, әүҙем гражданлыҡ...\nИлдә халыҡҡа эске туризм өҫтөнлөктәрен аңлатмаҡсылар\nФедераль туризм агентлығы киң реклама кампанияһын башларға йыйына. Рәсәйҙең 15-ләгән төбәгендә илдәге курорттар, ял һәм иҫтәлекле урындарҙы күрһәтеүсе баннерҙар, алтаҡталар урынлаштырыласаҡ. Әлеге ваҡытта белгестәр “Ебәк юлы”, “Көмөш муйынсаҡ”, “Урал гәүһәрҙәре” кеүек маршруттар өҫтөндә эшләй...\nӨфө күҙ ауырыуҙарын лазер ярҙамында дауалай башланылар\nРеспублика халҡына хәҙер урында сифатлы медицина ярҙамы алыу мөмкинлеге бар. Заман офтальмологияһы яңынан-яңы асыштар яһай. Мәҫәлән, был заманса оптикалы тамограф. Ул бер-нисә секунд эсендә күҙ төбө ҡатламының ауырыуҙарын асыҡларға ярҙам итә. Был табиптарға ҡыҫҡа ваҡыт эсендә пациентҡа дөрөҫ...


Илһам сығанағы бөрккән йорт » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Белем һәм тәрбиә » Илһам сығанағы бөрккән йорт\nИлһам сығанағы бөрккән йорт 30.06.2015 // Белем һәм тәрбиә\n– Дәрес өлгөләре буйынса бындай ярыш әле Рәсәйҙең бер төбәгендә лә үткәрелгәне юҡ, – ти институттың кафедра мөдире, профессор Зәкиә Ғәбитова. – Сараны бик кәрәкле тип һанайбыҙ, сөнки дәрес өлгөһөн әҙерләү – ҙур ижади эш, унда педагогтың йылдар буйы тупланған алдынғы тәжрибәһе сағыла.\nЫсынлап та, башланғыс хуплауға лайыҡ. Ни өсөн тигәндә, яңы Федераль дәүләт стандарттарын ғәмәлгә ашырғанда туған телде һәм әҙәбиәтте уҡытыуҙа заманса алымдар индерелә, электрон белем биреү киң йәйелдерелә. Тимәк, алдынғы педагогик тәжрибә майҙансыҡтары бик кәрәк. Бынан тыш, башҡорт телен уҡытыу өлкәһендә уҡытыусылар менән методистар араһында әленән-әле бәхәс сығып тора. Башҡортостандың Мәғарифты үҫтереү институтында әҙерләнгән “Күкрәгемдән ҡоштар осорам” тигән йыйынтыҡты уҡыһаң, аңлашылмаусанлыҡ юҡҡа сығасаҡ. Унда, әйтәйек, Рүзидә Үтәшева Мостай Кәримдең “Айгөл иле” драмаһы буйынса йомғаҡлау дәресен яңы стандарттар талабы нигеҙендә уңышлы планлаштырған. Иң мөһиме – педагогтың да, уҡыусының да эшмәкәрлеге аныҡ билдәләнгән. Бындай дәрестә бер кем дә буш ултырмаясаҡ.\nСеминарҙа ҡатнашыусылар Мостай Кәримдең ижадына бәйле фекерҙәре, хәтирәләре менән уртаҡлашты. Сарала Рауил Бикбаев, Ҡәҙим Аралбай, Хәсән Назар, Ирек Кинйәбулатов кеүек олуғ ҡәләм оҫталарының, Мостай Кәримдең ҡыҙы Әлфиә ханымдың сығыш яһауы уҡытыусыларҙың күңеленә онотолмаҫ хәтирә булып уйылды.\nИнститутта шулай уҡ филология фәндәре докторы, профессор Салауат Галиндың хәтер кисәһе уҙҙы. Танылған фольклорсы, күп яҡлы талант эйәһе ошо мәғариф учреждениеһында 14 йыл кафедра мөдире булды, бихисап ғилми хеҙмәт яҙҙы, башҡорт теле һәм әҙәбиәте уҡытыусыларының белемен камиллаштырыу өлкәһендә арымай-талмай эшләне.\n– Салауат Әхмәҙиә улы ысын мәғәнәһендә ҙур ғалим, көслө шәхес, үҙ иленең патриоты булды. Шул уҡ ваҡытта ифрат ябай, ихлас кеше ине, – тине сығышында ректор Рәмил Мәжитов. – Халҡыбыҙҙың аҫыл улының исемен мәңгеләштереү маҡсатында Салауат Галин исемендәге премияһы булдырҙыҡ. Был бүләккә ауыҙ-тел ижадын өйрәнеү йәһәтенән уңыш ҡаҙанған педагогтар лайыҡ буласаҡ.\nКисәлә тәүге диплом тапшырылды. Уға Сибай ҡалаһындағы башҡорт гимназияһынан Әлнисә Кәримова лайыҡ булды. Башҡортостандың атҡаҙанған уҡытыусыһы, Рәсәйҙең мәғариф алдынғыһы Әлнисә Рәхимйән ҡыҙы фольклорыбыҙҙың аҫыл өлгөләрен дәрестәрендә әүҙем файҙалана, йәш быуынды илһөйәр, рухлы итеп тәрбиәләү маҡсатында тынғы белмәй хеҙмәт итә. Ижадсы ла ул: “Салауат батыр – ил күрке”, “Өләсәйем һандығы”, “Маһирлыҡтың юҡтыр сиктәре” тигән китаптар авторы.\n– Мәғарифты үҫтереү институтына, уның ректоры Рәмил Ғиниәт улына рәхмәтем сикһеҙ, – тине Әлнисә Рәхимйән ҡыҙы. – Премияға лайыҡ тип табып, фольклор өлкәһендәге эшемде юғары баһаланығыҙ, ауыҙ-тел ижадын өйрәнеүҙең әһәмиәтен күрһәттегеҙ.\nҺис һүҙһеҙ, йыл һайын тапшырыласаҡ бүләк фольклорҙы өйрәнеү эшен йәнләндерәсәк. Дәртләндереү сараһы уҡытыусыларыбыҙҙа ҙур ҡыҙыҡһыныу уятты. Премия тапшырыу тантанаһында Салауат Галиндың хеҙмәттәштәре, иптәштәре ҡатнашып, ғалим хаҡындағы йылы хәтирәләре менән уртаҡлашты. Унан “Башҡортостан” телевидениеһының шәхестең тормошо һәм ижадына арнап төшөрөлгән фильмы күрһәтелде. Фәнзил Санъяров, Руслан Сөләймәнов, Рәзилә Ырыҫҡолова, Резеда Шакирова, Әлнисә Кәримова һәм Зилә Мостафина үҙҙәре ижад иткән шиғырҙарҙы уҡыны.\nЗилә МОСТАФИНА, Бүздәктең 1-се мәктәбе уҡытыусыһы:\n– Институт ректоратына, кафедра хеҙмәткәрҙәренә ҙур рәхмәт! Саранан көндәлек эшебеҙ өсөн файҙалы кәңәштәр, илһам сығанағы алдыҡ. Тел һәм әҙәбиәт уҡытыусыһының эшмәкәрлегенә иғтибар ҙур булырға тейеш, сөнки был хеҙмәт милләтебеҙҙең киләсәге менән тығыҙ бәйле.\nАвтор: С. БҮЛӘКОВ.


Бөйөк Еңеү көнөнә әҙерлектән бер кем дә ситтә ҡалмай тиһәк, һис тә хата булмаҫ\nБаш ҡала хеҙмәттәре парк-скверҙарҙы тәртипкә килтерә. Өфөнөң Еңеү паркында ла эш әүҙем бара. Әле бында «Мәңгелек ут» һәм һәйкәлдәр тирәләй яңы таштар түшәлгән, хәрби техника күргәҙмәһе ойошторолған. Парк майҙаны төрлө төҫтәге матур сәскәләр менән биҙәлгән.\nБыл ҡатын-ҡыҙҙар Өфөлә йыл һайын меңдәрсә төп сәскә ултырта. Ҡала урамдарында тере сәскәләр яҙ башынан күренә башлай. Уларҙы үҫтереү өсөн күп көс һалына. Сәскә батшабикәләре ҡаланы йәмләргә, һәр кемдең кәйефен күтәрергә тырыша. Еңеү көнө алдынан ҡаланы йәшелләндереү предприятиеһы хеҙмәткәрҙәре петуния үҫентеләре ултыртыу менән мәшғүл. Был үҫентеләр йәй буйы сәскә ата.\nТөрлө төҫтәге йөҙ мең төптән ашыу сәскә. Бында гөлдәрҙән эшләнгән төрлө композициялар ҙа күп. Еңеү символы - Георгий таҫмаһы, Ҡыҙыл йондоҙ. Хатта бөйөк дата ла сәскәләр менән яҙылған.\nҮҫемлектәр йәй буйы матур итеп сәскә атһын өсөн уларҙы тәрбәиләргә кәрәк. Иң мөһим сара - ваҡытында һыу һибеү. Еңеү паркындағы сәскәләргә көнөнә генә 6 тонна һыу китә. Ҡайһы берҙә «Горзеленхоҙ» хеҙмәткәрҙәренә тәбиғәт ярҙамға килә.\nЯмғырҙар сәскәләр өсөн шифалылы булһа ла, яҙын тәбиғәттең ҡырыҫ яҡтары ла килеп сыға. Йыш ҡына май ҡырауҙары гөлдәрҙе өшөтөп тә ҡуя. Шуға ла парк хеҙмәткәрҙәр төнө буйы дежурҙа тора. Һауа температураһы түбәнәйә башлаһа, түтәлдәргә махсус пленка ябыла.\nӨфө урамдарын биҙәүсе сәскәләр Мәскәүҙән һәм Голландиянан да килтерелә. Предприятиела үҫтерелгәндәре лә. Тейешле тәрбиә булғанда, парк гөлдәре көҙгә тиклем сәскәгә күмелеп ултыра.


Өфө илдең философия үҙәгенә әйләнәсәк\nИртәгәнән 10 октябргә тиклем баш ҡалала етенсе Рәсәй философия конгресы үтә. Быйыл ул «Философия, толерантлыҡ, глобалләшеү. Көнсығыш һәм Көнбайыш-ҡараштар диалогы» тип атала.\nРәсәй кимәлендә уҙғарылған конгресс булыуға ҡарамаҫтан, йыйында халыҡ-ара делегаттар ҙа ҡатнаша. Форумға 16 илдән һәм Рәсәйҙең 71 төбәгенән мең ярымдан ашыу философтың килеүе көтөлә. Ойошторуосылар әйтеүенсә, конгреста тотош донъяуи йәшәйештә көнүҙәк мәсьәләләр ҡарала. Философтар проблемаларҙы күтәреп кенә ҡалмай, уларға мөнәсәбәт һәм хәҙерге күҙлектән ҡараш тәҡдим итәсәк.\nНиколай Морозкин, БДУ ректоры: «Шос һәм БРИКС саммиттарынын һуң бик ҡыҙыҡлы һәм көнүҙәк мәсьәләр ҡалҡып сыҡты. Яңы үҫеш йүнәлештәре, халыҡ-ара мөнәсәбәттәр үҙенсәлектәре билдәләнде. Был мәсьәләләргә философия күҙлегенән хәл ителеш тәҡдим итергә тейешбеҙ».\nЕтенсе Рәсәй философия конгресы сиктәрендә Башҡорт социаль технологиялар институтында Балаларҙың ижтимағи хоҡуҡи форумы ойошторолдо. Унда республика төбәктәренән әүҙем һәм алдынғы ҡарашлы үҫмерҙәр ҡатнашты. Уҡыусылар философия күҙлегенән ирек һәм яуаплылыҡ темаһына фекер алышты.\nТәнзилә Ниғмәтуллина, башҡорт социаль технологиялар институты директоры: «Балалар киләсәк кенә түгел. Улар беҙҙең бөгөнгөбөҙ ҙә. Шуға күрә йәмғиәтте борсоған мәсьәләләргә йәштәр күҙлегенән дә баһа биреү мөһим. Балаларҙың фекер алышыуға ирек һәм яуаплылыҡ темаларын үҙҙәре тәҡдим итеүе юҡҡа түгелдер».


Владимир Путин льготалы ипотека программаһын киләһе йылға тиклем оҙайтырға тәҡдим итте // Иҡтисад | новости башинформ.рф\n12:54, 15 октября 2020 Иҡтисад\nВладимир Путин льготалы ипотека программаһын киләһе йылға тиклем оҙайтырға тәҡдим итте Фото: «Башинформ» мәғлүмәт агентлығы\nРәсәйҙә льготалы ипотека программаһы 2021 йылдың июленә тиклем оҙайтыла. Президент Владимир Путин яңы төҙөлгән йорттарҙа 6,5 процент менән торлаҡ алырға мөмкинлек биргән льготалы программаны оҙайтыу тәҡдиме менән сығыш яһаны.\nДәүләт башлығы һүҙҙәренсә, был төҙөлөш тармағына һәм халыҡҡа ярҙам сараларының береһе, ләкин ул 1 ноябрҙә үк ғәмәлдән сығырға тейеш.\nПремьер-министр Михаил Мишустин был тәҡдимде хупланы. «Ошо программаны оҙайтыуҙы мөһим тип иҫәпләйбеҙ. Тиҙ генә тейешле бойороҡтарҙы әҙерләргә әҙербеҙ», — тип премьерҙың һүҙҙәрен еткерҙе РИА Новости.\n«Ғөмүмән, хәҙер яңы йорттарға кредиттарҙың 90 проценттан ашыуы программаға тура килә. Ул ғаиләләргә бик кәрәк. Әйткәндәй, төҙөлөш тармағына булышлыҡ итеү өсөн был үҙ ролен уйнаны», — тип өҫтәне Мишустин.\nЛьготалы ипотека программаһы кризисҡа ҡаршы уңышлы сараларҙың береһе булды. Был осорҙа 630 миллиард һумға 220 меңдән ашыу кредит бирелде.\nАпрель аҙағында Рәсәйҙә дәүләт ярҙамы менән ипотека программаһы эшләй башланы. 6,5 процент ставкаһы кредит түләгән осорҙа — 30 йылға тиклем ғәмәлдә.\nТеги: льготалы ипотека, Владимир Путин